KBS arah BAM patuhi arahan dan prosedur KKM
Oleh SUBKHI SUDARJI

17 April 2021, 6:00 pm
PUTRAJAYA – Persatuan Badminton Malaysia (BAM) perlu segera mengambil tindakan mengikut arahan dan prosedur Kementerian Kesihatan (KKM) berhubung kes jangkitan Covid 19 di akademik berkenaan.
Menteri Belia dan Sukan, Datuk Reezal Merican Naina Merican berkata, keselamatan atlet, jurulatih dan pegawai sentiasa menjadi keutamaan.
“Saya telah dimaklumkan mengenai kes jangkitan Covid-19 di Akademi Badminton Malaysia.
“Arahan telah diberikan kepada BAM, Majlis Sukan Negara dan Institut Sukan Negara supaya mengambil tindakan segera mengikut arahan dan prosedur KKM,” jelasnya menerusi ciapan di Twitter hari ini
Terdahulu enam pemain di bawah BAM disahkan positif Covid-19 selepas melakukan ujian saringan semalam.
Badan induk berkenaan melalui satu kenyataan memaklumkan, kesemua pemain berkenaan tidak menunjukkan sebarang simptom dan sekarang ini sedang menjalani kuarantin serta pemantauan. – K! ONLINE


Video judi: MCMC sudah minta YouTube turunkan iklan
Oleh MOHD. HUSNI MOHD. NOOR

17 April 2021, 5:38 pm
CYBERJAYA – Suruhanjaya Komunikasi dan Multimedia Malaysia (MCMC) mengesahkan pihaknya sudah mengambil tindakan terhadap penyiaran sebuah lagi iklan promosi judi dalam talian yang tular di media sosial.
MCMC berkata, pihaknya sudah menghubungi penyedia platform media seperti Facebook, Twitter dan YouTube supaya menurunkan kandungan iklan itu.
“Kami meminta supaya iklan itu diturunkan mengikut terma perkhidmatan serta piawaian komuniti yang ditetapkan oleh MCMC.
“Kami sedia maklum mengenai penyiaran sebuah lagi iklan yang mengajak umat Islam di negara ini untuk berjudi bagi mendapatkan dana balik kampung,” katanya.
Katanya, pihaknya mendapati penyebaran video-video sedemikian dimuat naik di platform yang berpangkalan di luar negara dan tidak dapat dikawal.
Jelasnya lagi, kandungan yang dimuat naik itu juga tidak perlu melalui Lembaga Penapisan Filem (LPF) kerana ianya bukan di platform tempatan.

MCMC berkata, setakat ini, sejumlah 61 kandungan telah diminta untuk diturunkan oleh pihak Facebook, Twitter dan YouTube yang berpangkalan di luar negara.
“Kira-kira 13 peratus daripada kandungan itu telahpun diturunkan berdasarkan pelanggaran terma perkhidmatan serta piawaian komuniti yang ditetapkan manakala selebihnya masih dalam proses penilaian dan penelitian penyedia platform.
“Kami dapati terdapat pertambahan yang mendadak kepada kandungan dilaporkan kepada penyedia platform pada hari ini, kerana terdapat percambahan dari semasa ke semasa berdasarkan muat naik semula oleh pengguna-pengguna media sosial, yang menyukarkan proses pembasmian penyebaran kandungan tersebut,” katanya.
Katanya, usaha membasmikan kandungan seperti ini juga bergantung kepada rakyat Malaysia sendiri justeru, orang ramai diminta melaporkan terus kepada pihak berkuasa mengenai penyebaran video-video yang bercanggah dengan norma masyarakat supaya tindakan boleh diambil.
Menurutnya lagi, perbuatan menyebarluaskan kandungan berkenaan hanya akan membantu secara langsung pihak yang tidak bertanggungjawab tersebut.
Terdahulu, satu lagi iklan Hari Raya berunsurkan aktiviti perjudian tular di media sosial dan turut mengundang kecaman netizen. – K! ONLINE


Kenapa tahan yang diupah? Punca ialah yang mengupah – Bront Palarae
Oleh MOHD. HAIKAL ISA

17 April 2021, 6:44 pm
PETALING JAYA – Pelakon Bront Palarae tampil mempersoalkan tindakan pihak berkuasa menahan hanya mereka yang ‘diupah’ terlibat dalam penggambaran sebuah video yang mempromosikan perjudian secara dalam talian sempena Hari Raya Aidilfitri.
Kata Bront atau nama sebenarnya, Nasrul Suhaimin Saifuddin, 43, punca masalah ialah mereka yang mengupah bukannya yang diupah.
“Kenapa tahan yang diupah? Punca masalah ialah mereka yang mengupah (pelanggan/pemilik jenama),” ciapnya ringkas menerusi Twitter.
Terdahulu, lima lelaki dan tiga wanita ditahan kerana disyaki terlibat dalam penggambaran sebuah video yang mempromosikan perjudian secara dalam talian.
Video berkenaan tular dalam media sosial sejak semalam sehingga membangkitkan kemarahan orang ramai.
Timbalan Ketua Polis Negara, Datuk Seri Acryl Sani Abdullah Sani dalam satu kenyataan berkata, kesemua individu yang ditahan itu dipercayai terlibat sebagai pelakon, ejen artis, juruvideo, jurukamera, produser, pengarah dalam penggambaran video berkenaan.

Kesemua mereka direman dan disiasat mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998 serta Seksyen 4(1)(G) Akta Rumah Judi Terbuka 1953. – K! ONLINE


Jakim serah kepada PDRM, MCMC siasat iklan judi
Oleh SUBKHI SUDARJI

17 April 2021, 6:47 pm
PUTRAJAYA – Jabatan Kemajuan Islam  Malaysia (Jakim) menyerahkan kepada Polis Diraja Malaysia (PDRM) dan Suruhanjaya  Komunikasi dan Multimedia Malaysia (MCMC) bagi menyiasat video promosi judi dalam talian bertemakan sambutan Hari Raya yang tular di media sosial sehingga menimbulkan rasa tidak puas hati dalam kalangan umat Islam di negara ini.
Ketua Pengarahnya, Datuk Abdul  Aziz  Jusoh berkata, perbuatan itu diharamkan dalam Islam dan  semua  pihak  yang  terbabit  dalam  video  itu  perlu  kembali  ke  pangkal  jalan dengan bertaubat lebih-lebih sempena  bulan  Ramadan yang  mulia ini.
“Produser, pelakon dan semua yang terlibat dalam iklan berkenaan perlu bertaubat kerana  sebagai  manusia  kita  tidak  lepas  daripada melakukan sebarang kesilapan.
“Rezeki adalah  pemberian  daripada Allah  SWT dan keberkatan (rezeki) adalah yang  diharapkan bukannya  jumlah  yang diperoleh,” katanya kepada pemberita selepas menyampaikan bantuan kepada penghantar makanan di  Masjid Tuanku Mizan  Zainal  Abidin di sini hari  ini.
Dalam program itu, seramai 50  penghantar  makanan menerima sumbangan makanan  berbuka  puasa  sempena  Program  Kembara Al-Amin  Ramadan 1442H yang  dilancarkan  baru-baru ini.
Sementara itu, Abdul  Aziz berkata, program sumbangan menyantuni golongan penghantar makanan di  sekitar  Putrajaya akan diadakan menerusi empat  siri  sepanjang Ramadan  ini.

Katanya lagi, peserta yang  menerima  sumbangan  terdiri  daripada golongan  B40 selain  diperluaskan  kepada  petugas  barisan  hadapan, Orang Asli dan  gelandangan.
“Program  seumpama  ini  bertujuan   membantu  kerajaan  dalam  merealisasikan  budaya  prihatin  dalam  kalangan  rakyat Malaysia.
“Jakim berharap  ia dapat  mewujudkan  masyarakat  yang  cakna  dan  prihatin  kepada  golongan  yang  memerlukan  di bulan  Ramdan,” katanya. – K! ONLINE


Video judi: Pelakon terima upah RM180
17 April 2021, 5:27 pm
KUALA LUMPUR – RM180 sebagai upah. Itulah harga bayaran yang diterima setiap pelakon yang terlibat dalam pembikinan sebuah video iklan raya yang mempromosikan judi dalam talian (online) yang tular, semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, berdasarkan maklumat daripada individu (pelakon) yang ditahan semalam, mereka memaklumkan memperoleh upah dalam kadar berkenaan.
“Semakan mendapati kesemua pelakon dalam video tersebut dibayar RM180 seorang.
“Melihat kepada kedua-dua video yang tular, individu yang bertindak sebagai pelakon merupakan individu yang berbeza, namun kita percaya mereka saling mengenali antara satu sama lain,” ujarnya dalam sidang akhbar di Ibu Pejabat Polis Daerah (IPD) Dang Wangi, di sini hari ini.
Menurutnya, setakat ini jumlah keseluruhan individu yang ditahan adalah seramai sembilan orang, lapan orang ditahan semalam manakala seorang lagi berjaya diberkas hari ini.
“Lapan individu, terdiri daripada lima lelaki dan tiga wanita yang merupakan produser/pengarah video, pelakon, ejen artis, juru video atau kamera berjaya diberkas semalam.

“Bagaimanapun, enam daripadanya yang merupakan lima pelakon dan produser video dibebaskan selepas permohonan polis untuk menahan reman mereka ditolak hari ini oleh Mahkamah Majistret Kuala Lumpur,” ujarnya.
Tambahnya, dua lagi individu yang ditahan diteruskan reman bermula hari ini hingga Rabu depan. – K! ONLINE


APMM rampas 28 set bubu naga
Oleh JAMLIAH ABDULLAH

17 April 2021, 5:56 pm
ALOR SETAR – Sebanyak 28 set bubu naga dirampas Maritim Malaysia (APMM) Zon Maritim Kuala Kedah pada jarak kira-kira 1.0 batu nautika di perairan Kuala Kuar, Kuala Kedah di sini hari ini.
Pengarah Zon Maritim Kuala Kedah, Komander Maritim Noor Azreyanti Ishak memberitahu, rampasan itu dilakukan susulan aduan orang awam mengenai aktiviti dan penggunaan bubu naga yang aktif di perairan negeri ini.
“Berikutan itu, rondaan rutin  mengesan aktiviti ini melalui penemuan pancang penanda yang dipasang bubu naga berukuran kira-kira 10 meter panjang di beberapa lokasi berbeza sepanjang perairan Kuala Kuar sekitar pukul 1 pagi hari ini.
“Kesemua bubu tersebut yang dianggarkan bernilai RM3,360 dirampas dan dibawa ke Jeti Zon Maritim Kuala Kedah untuk disiasat mengikut Seksyen 11(3)(c) Akta Perikanan 1985,” katanya.
Kata beliau, nelayan diingatkan supaya mematuhi undang-undang dan tidak melanggar syarat lesen perikanan yang diperuntukkan mengikut akta tersebut. – K! ONLINE


Restoran mamak ‘drive thru’ antara 15 premis diperiksa JAIPk
Oleh ASLIZA MUSA

17 April 2021, 3:26 pm
IPOH –  Sebuah restoran nasi kandar terkenal di sini yang menyediakan perkhidmatan pandu lalu hanya pada bulan Ramadan antara 15 premis makanan yang diperiksa Jabatan Agama Islam Perak (JAIPk), semalam.
Pengarah JAIPk, Datuk Mohd. Yusop Husin berkata, pemeriksaan menerusi Op Plastik Hitam itu bukan hanya dijalankan di kedai mamak malah premis makanan lain.
Katanya, dalam operasi itu, teguran dan nasihat diberikan kepada pengusaha atau pemilik premis makanan supaya menghormati bulan Ramadan dan tidak bersubahat menjual makanan kepada kaki ponteng puasa.
“Selain teguran dan nasihat, kita juga memberi amaran kepada mereka yang ditahan atas kesalahan tidak menghormati Ramadan.
“Operasi dan pemantauan seperti ini akan dijalankan setiap hari sehingga akhir Ramadan dengan menggerakkan 170 penguat kuasa di seluruh negeri,” katanya ketika dihubungi di sini hari ini.
Sementara itu, Ketua Pegawai Penguat kuasa Agama JAIPk, Ahmad Nizam Amiruddin berkata, dalam operasi itu tiada notis kesalahan dikeluarkan ekoran pembeli yang merupakan orang Islam hanya membeli makanan bungkus, bukannya makan di khalayak ramai.

Katanya, semua pengusaha dan pemilik premis juga telah diingatkan agar tidak membenarkan premis mereka digunakan orang Islam sebagai tempat makan pada siang bulan Ramadan. K! ONLINE.


Dua peniaga bazar rugi RM40,000 khemah jualan terbakar
Oleh NUR AMALINA AZMAN

17 April 2021, 5:01 pm
LANGKAWI – Dua peniaga Bazar Syawal Pekan Rabu di Kuah di sini berputih mata apabila barang jualan dianggarkan bernilai RM40,000 musnah selepas khemah jualan di tapak perniagaan itu terbakar, pagi ini.
Kejadian kira-kira pukul 10 pagi itu melibatkan empat khemah jualan yang mana hanya dua khemah mempunyai barang jualan.
Peniaga, Marhaimi Ibrahim, 53,  berkata, dia baru sahaja meletakkan baju Melayu dan kurta yang di khemah tersebut pada semalam.
“Tidak tahulah nak cakap macam mana, rasa terkejut pun ada sebab saya baru hendak mula berniaga pada malam ini tetapi dah rugi hampir RM20,000,” katanya yang ditemui di tapak khemahnya hari ini.
Seorang lagi peniaga, Hanisah Abu Bakar, 37, berkata dia mengalami kerugian kira-kira RM20,000 kerana telah meletakkan semua pakaian kanak-kanak yang dijualnya di situ.
“Pada semalam, sebelum saya balik ke rumah kira-kira pukul 1 pagi, keadaan di khemah jualan masih seperti biasa,” ujarnya. – K! ONLINE


Kastam sita 131,484 batang rokok seludup
Oleh FARAHWAHIDA AHMAD

17 April 2021, 4:51 pm
SEGAMAT – Jabatan Kastam Diraja Malaysia (JKDM) Johor berjaya merampas 131,484 batang rokok seludup pelbagai jenama dalam serbuan di Tenang, di sini Sabtu minggu lalu.
Pengarah JKDM Negeri Johor, Sazali Mohamad, rampasan itu dilakukan kira-kira pukul 11 pagi oleh anggota Bahagian Penguatkuasaan Sungai Pulai JKDM.
“Rokok putih dan kretek yang dipercayai diseludup itu disembunyikan di dalam premis yang diserbu.
“Kita juga menemui rokok yang disorok di dalam dua kenderaan yang disita iaitu sebuah kereta sedan dan sebuah pacuan empat roda.
“Hasil pemeriksaan terperinci ke atas premis dan kenderaan tersebut mendapati terdapat 131,484 batang rokok putih dan rokok kretek dengan nilai keseluruhan dagangan yang disita termasuk cukai dan kenderaan dianggarkan berjumlah RM233,028.40,” katanya dalam satu kenyataan di sini hari ini.
Tambah Sazali, seorang lelaki warga tempatan berusia lingkungan 42 tahun telah ditahan untuk siasatan lanjut.

Kes disiasat di bawah Seksyen 135(1) (d) Akta Kastam 1967.-K! ONLINE


KPM ambil tindakan sekolah asing kokurikulum ikut kaum
Oleh MOHD. HUSNI MOHD. NOOR

17 April 2021, 4:08 pm
PUTRAJAYA – Tindakan pengasingan aktiviti kokurikulum mengikut satu kaum yang dilakukan oleh sebuah sekolah di Johor dilihat bertentangan dengan matlamat dan asas pelaksanaan program sukan di sekolah.
Menteri Kanan (Pendidikan), Datuk Dr. Radzi Jidin berkata, beliau akui terkejut dan dukacita apabila dimaklumkan mengenai tindakan dilakukan sekolah terbabit.
“Tindakan segera dan sewajarnya telah diambil oleh Kementerian Pendidikan (KPM).
“Saya terkejut dan dukacita apabila dimaklumkan tentang tindakan sebuah sekolah yang mengeluarkan panduan pemilihan aktiviti sukan murid mengikut kaum.
“Apabila melihat panduan tersebut, terlintas dalam fikiran, “Aduh, kenapa perlu sedemikian? Biarlah anak-anak kita main bersama tanpa mengira siapa mereka!,” katanya menerusi hantaran di Facebook, hari ini.
Katanya, semua ambil maklum bahawa sukan adalah satu medium pengukuhan perpaduan yang amat berkesan.

Sebelum ini, tular di media sosial mengenai surat dikeluarkan sebuah sekolah menengah di Batu Pahat, Johor yang meletakkan syarat kaum bagi pendaftaran kokurikulum pelajar Tingkatan Satu.
Mengikut kandungan surat itu, seorang pelajar hanya dibenarkan memilih satu jenis sukan sahaja daripada 12 jenis sukan yang ditawarkan. – K! ONLINE.


Polis sedang kenal pasti suspek, mangsa pergaduhan
Oleh NOR SHAFAWATI YUP

17 April 2021, 3:33 pm
SEREMBAN – Pihak polis sedang mengesan suspek dan mangsa yang terlibat dalam satu kejadian pergaduhan di sini selepas video kes tersebut tular di media Facebook semalam.
Ketua Polis Daerah Seremban, Asisten Komisioner Mohd. Said Ibrahim berkata, tiga video pendek yang memaparkan sekumpulan lelaki sedang memukul mangsa lelaki dengan kaki dan tangan di dalam sebuah rumah mula tular kira-kira pukul 6.30 petang semalam.
“Satu laporan polis telah diterima berkaitan video yang tular itu semalan dan kes disiasat di bawah seksyen 147 Kanun Keseksaan iaitu merusuh.
“Walau bagaimanapun tarikh, masa, lokasi dan juga identiti suspek serta mangsa belum dapat dikenalpasti, kejadian disyaki berlaku di kawasan Seremban,” katanya dalam kenyataan di sini hari ini.
Mohd. Said berkata, sehubungan itu, usaha untuk mengesan mangsa dan kesemua suspek tersebut sedang giat dijalankan serta siasatan lanjut masih diteruskan. – K! ONLINE.


MPSepang cadang bina motel ganti medan selera terbakar
Oleh NUR SHARIEZA ISMAIL

17 April 2021, 5:19 pm
SEPANG – Majlis Perbandaran Sepang (MPSepang) akan mengadakan perbincangan dengan Kementerian Perumahan dan Kerajaan Tempatan (KPKT) bagi membentangkan cadangan pembangunan projek bangunan lima tingkat sebagai menggantikan Medan Selera Pantai Bagan Lalang yang terbakar pada 15 Mac lalu.
Yang Dipertuanya, Datuk Abd. Hamid Hussain berkata, berdasarkan perancangan, bahagian bawah bangunan itu akan dibina medan selera untuk diusahakan pengusaha sedia ada manakala tingkat dua hingga empat akan dijadikan motel yang diselia MPSepang.
“Kawasan ini sesuai dibangunkan untuk pelancongan bagi menceriakan kawasan pantai itu kerana tapak medan selera itu satu-satunya milik MPSepang.
“Jika mendapat persetujuan daripada semua pihak serta tapak itu didapati bersesuaian untuk dibangunkan, berkemungkinan projek itu akan dimulakan pada tahun depan,” katanya kepada Kosmo! baru-baru ini.
Mengulas lanjut, Abd. Hamid berkata, pihaknya juga perlu mendapatkan laporan siasatan forensik Jabatan Bomba dan Penyelamat Malaysia (JBPM) berkenaan kes kebakaran medan selera itu sebelum memulakan kerja-kerja membersih tapak medan selera tersebut.
“Semua ini dalam perancangan MPSepang kerana kami pernah membentangkan cadangan bagi menaik taraf medan selera itu,” katanya.

Sebelum ini, Kosmo! melaporkan pada 15 Mac lalu, lima daripada 10 premis Medan Selera Bagan Lalang itu musnah terbakar.
Pada 19 Mac lepas, Menteri KPKT, Datuk Zuraida Kamaruddin ketika mengadakan lawatan kerja ke Sepang meluluskan peruntukan RM5 juta untuk projek berskala kecil dan baik pulih infrastruktur di kawasan pentadbiran itu termasuk baik pulih medan selera serta pembangunan kawasan pelancongan. – K! ONLINE


Tiga kenderaan rosak dilanggar lori mengundur
Oleh AHMAD SHAHERMAN SHAMSURI

17 April 2021, 3:15 pm
KAJANG – Akibat kecuaian pemandu gagal menarik brek tangan dengan cermat, tiga buah kenderaan lain rosak apabila sebuah lori secara tiba-tiba mengundur dalam kejadian di sebuah stesen minyak di Prima Saujana di sini kelmarin.
Kejadian yang berlaku kira-kira pukul 8 pagi menyebabkan tiga buah kenderaan iaitu sebuah Perodua Myvi, Toyata Rush dan sebuah lagi lori jenis Isuzu rosak di beberapa bahagian ketika berada di kawasan tempat letak kereta.
Ketua Polis Daerah Kajang, Asisten Komisioner Mohd. Zaid Hassan berkata, siasatan awal pihaknya mendapati ketika kejadian lori jenis Hino telah diparkir di tempat mengisi diesel di kawasan stesen minyak berkenaan.
Bagaimanapun katanya, lori berkenaan secara tiba-tiba mengundur sendiri akibat masalah brek angin ketika pemandunya sedang membuat pembayaran di kaunter.
“Disebabkan kawasan parkir itu menuruni bukit, lori berkenaan telah berundur sendiri dengan laju dan melanggar tiga buah kenderaan yang di parkir di kawasan stesen minyak Prima Saujana.
“Semasa kejadian kesemua kenderaan tiada pemandu atau penumpang di dalam dan kemalangan itu tidak melibatkan kecederaan kepada pihak lain,” katanya ketika dihubungi Kosmo! di sini hari ini.

Menurut Mohd. Zaid, pihaknya telah mengeluarkan saman kepada pemandu lori berkenaan kerana kesalahan tidak tarik handbrek dengan kemas dan kes disiasat dibawah Rule / Kaedah 14(1)(B) LN166/59.
Terdahulu, tular video yang memaparkan kejadian sebuah lori mengundur secara tiba-tiba di sebuah stesen minyak di Prima Suajana Kajang semalam.
Video berdurasi satu minit 18 saat itu memaparkan sebuah lori jenis tipper tiba-tiba mengundur dan melanggar beberapa buah kenderaan lain yang berada di kawasan tempat letak kereta. -K! ONLINE


Kes harian kekal lebih 2,000
Oleh SITI A'ISYAH SUKAIMI

17 April 2021, 4:12 pm
PUTRAJAYA – Kes harian negara kekal merekodkan angka melebihi 2,000 dengan 2,331 kes hari ini, menjadikan jumlah kes positif Covid-19 sebanyak 372,859 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor melaporkan kes tertinggi sebanyak 751 kes, diikuti oleh Sarawak sebanyak 512 kes dan Kuala Lumpur sebanyak 252 kes.
“Seterusnya, Kelantan (225 kes), Sabah (163 kes), Pulau Pinang (116 kes), Johor (100 kes), Negeri Sembilan (89 kes), Kedah ( 45 kes), Perak (42 kes) dan Pahang (20 kes).
“Negeri lain ialah Melaka (sembilan kes), Putrajaya (empat kes), Labuan (dua kes) dan Perlis (satu kes),” katanya pada ciapan Twitter di sini hari ini.
Ujarnya lagi, tiada kes baharu dilaporkan di Terengganu hari ini. -K!ONLINE


Pengarah video judi raya dicari
17 April 2021, 4:57 pm
KUALA LUMPUR – Polis sedang mengesan seorang lelaki dipercayai ‘dalang’ utama yang bertanggungjawab sebagai pengarah dalam pembikinan dua video iklan raya yang mempromosikan judi dalam talian (online) sepertimana yang tular sejak semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, individu tersebut dikenali sebagai Loh Kee Hoe berusia 35 tahun dan beralamat di Kuala Lumpur.
“Mengikut maklumat tangkapan kita, suspek dipercayai berperanan sebagai ‘pengarah’ dalam pembikinan kedua-dua video berkenaan.
“Suspek juga bertanggungjawab mencari ejen dan juga ‘Production House’ untuk kedua-dua video berkenaan. Kita amat memerlukan suspek dalam usaha membantu siasatan,” ujarnya dalam sidang akhbar di Ibu Pejabat Polis Daerah (IPD) Dang Wangi di sini hari ini.
Dalam perkembangan sama, beliau turut mengesahkan kedua-dua video iklan raya berkenaan adalah daripada syarikat produksi yang sama.
Jelasnya, polis juga berjaya memberkas seorang lagi individu, hari ini bagi membantu siasatan berhubung pembikinan video pertama yang tular.

Semalam tular video iklan mempromosikan aktiviti perjudian dengan bertemakan sambutan Hari Raya Aidilfitri, disusuli sebuah lagi video hari ini hingga mengundang kemarahan orang ramai.
Bagaimanapun, polis akhirnya berjaya memberkas lapan individu termasuk seorang produser atau pengarah video, semalam yang disyaki terlibat dalam pembikinan video terbabit.
Timbalan Ketua Polis Negara, Datuk Seri Acryl Sani Abdullah Sani hari ini berkata,
selain produser, mereka yang ditahan merupakan pelakon, ejen artis, juru video atau kamera yang terdiri daripada lima lelaki dan tiga wanita. – K! ONLINE


Gempa bumi berukuran 5.5 skala Richter gegar Aceh
Oleh KOSMO!

17 April 2021, 3:23 pm
JAKARTA – Satu gempa bumi berukuran 5.5 pada skala Richter menggoncang wilayah Aceh, Indonesia pada pagi ini, lapor laman berita Suara.com hari ini.
Menurut Ketua Jabatan Meteorologi, Klimatologi dan Geofizik (BMKG) Stesen Geofizik Mata le, Djati Cipto Kuncoro, gempa pada pukul 8.40 pagi (waktu tempatan) itu berlaku pada kedalaman 92 kilometer (km) dan sekitar 38 km arah barat daya bandar Jantho.
“Jika dilihat pada lokasi dan kedalamnya, gempa bumi itu merupakan jenis sederhana,” ujarnya.
Gegaran daripada gempa tersebut dirasai oleh penduduk sekitar Banda Aceh, Pidie Jaya, Nagan Raya, Calang, dan Lhokseumawe, selain ia dapat dirasai dengan jelas jika berada di dalam rumah.
“Hingga saat ini, belum ada laporan kecederaan atau kematian akibat gempa tersebut. Tiada amaran ombak besar tsunami dikeluarkan,” tambah Djati.
Susulan itu, BMKG menasihati penduduk agar kekal tenang dan tidak terpengaruh dengan khabar angin yang tidak dipastikan kesahihannya. – Agensi


Pelakon filem Tamil terkenal, Vivek meninggal dunia
Oleh MOHAMMAD SHAHEMY AZMI

17 April 2021, 2:42 pm
CHENNAI – Pelakon filem terkenal India Selatan, Vivek dilaporkan meninggal dunia pada pukul 4.35 pagi (waktu tempatan) di pusat perubatan SIMS, di sini akibat serangan jantung.
Menurut laporan Times of India, berita tentang kematian aktor itu disahkan oleh pasukan perubatan di hospital berkenaan.
Berdasarkan laporan yang diterima, Vivek atau nama sebenarnya Vivekanandan, 59, dilaporkan telah menerima suntikan vaksin Covid-19 jenis Conaxin pada Khamis lalu.
Bagaimanapun, hasil pemeriksaan awal, pihak hospital memberitahu bahawa serangan jantung yang dihidapi mendiang tiada kaitan langsung dengan suntikan vaksin yang diterimanya.
Aktor itu dilaporkan menerima suntikan vaksin Covid-19, Covaxin di Tamil Nadu Government Multi Siper Speciality Hospital pada Khamis lalu.
Naib Presiden hospital terbabit, Raju Sivasamy berkata, Vivek dimasukkan ke hospital berkenaan kira-kira pukul 11 pagi Jumaat lalu dan menjalani pembedahan angioplasty, iaitu satu prosedur memasukkan alat sten selepas saluran darah di arteri kirinya tersumbat teruk.

Keadaan Vivek bagaimanapun semakin kritikal dan terpaksa bergantung kepada alat sokongan Extracorporeal Membrane Oxygenation (ECMO).
Terdahulu, pelakon yang popular menerusi filem Saamy itu telah dikejarkan ke hospital dalam keadaan tidak sedarkan diri selepas terkena serangan jantung.
Doktor terpaksa mengambil masa selama kira-kira satu jam untuk melakukan proses angioplasti.
Dalam dunia hiburan dan perfileman Tamil, Vivek merupakan seorang pelakon komedi terkenal yang sering membintangi beberapa naskhah bersama pelakon-pelakon popular seperti Rajinikanth dan Vikram. – K! ONLINE


Tukang sapu jumpa mayat terbakar
Oleh MOHD AZLI ADLAN

17 April 2021, 2:06 pm
KUALA NERUS – Seorang tukang sapu Majlis Bandaraya Kuala Terengganu (MBKT) tergamam selepas terserempak dengan satu mayat dipercayai wanita dipercayai mangsa pembunuhan yang telah hangus terbakar di Kampung Padang Air, Tepoh di sini hari ini.
Mohd. Hamdan Abdul Manaf, 32, berkata, dia menjumpai mayat tersebut sewaktu sedang melakukan kerja-kerja pembersihan di tepi Jalan Kuala Terengganu – Kelantan itu pada pukul 7.15 pagi.
Ujarnya, sewaktu sedang menyapu di bahu jalan, dia ternampak asap yang mengeluarkan bau kurang menyenangkan dari belukar bersebelahan terletak kira-kira tiga meter dari bahu jalan.
“Alangkah terkejutnya saya apabila nampak objek seperti manusia telah hangus terbakar lebih 90 peratus.
“Hanya bahagian kaki kanan daripada paras betis yang tidak terbakar pada masa itu,” katanya ketika ditemui Kosmo! di lokasi kejadian di sini hari ini
Mohd. Hamdan berkata, dia kemudiannya memanggil rakannya untuk membuat memastikan yang terbakar itu benar-benar mayat sebelum memaklumkan penemuannya kepada pihak polis.

Sementara itu, Ketua Polis Daerah Kuala Terengganu, Asisten Komisioner Abdul Rahim Md. Din berkata, mayat mangsa telah dibawa ke Unit Forensik Hospital Sultanah Nur Zahirah di sini untuk dibedah siasat. – K! ONLINE


Sindiket seludup beras tumpas
Oleh YATIMIN ABDULLAH

17 April 2021, 3:08 pm
RANTAU PANJANG – Taktik sindiket penyeludup beras yang menukar bungkusan beras Siam seberat 33,800 kilogram (kg) kepada bungkusan beras tempatan tidak berhasil apabila kegiatan itu berjaya dikesan oleh Pasukan Gerakan Am (PGA) Batalion 9.
Beras-beras itu dirampas oleh anggota PGA ketika mengadakan serbuan di sebuah stor dekat Kampung Bendang di Tanah Merah pada pukul 3 pagi tadi.
Timbalan Komander PGA Briged Tenggara, Asisten Komisioner Sanudin Md. Isa berkata, selepas menerima maklumat, sepasukan anggota PGA Batalion 9 telah melakukan intipan sebelum mendapati sebuah treler berada dalam keadaan mencurigakan di kawasan premis berkenaan.
Katanya, ketika intipan dijalankan, kelihatan seorang lelaki tempatan yang dipercayai pemilik stor berkenaan datang ke lokasi kejadian sebelum anggota PGA terus menyerbu dan membuat pemeriksaan di dalam stor itu.
“Pemeriksaan di dalam stor itu sambil disaksikan oleh lelaki berkenaan telah menjumpai 564 kampit beras seberat 27,300 kg di dalam sebuah treler.
“Selain itu, kita turut merampas sebanyak 6,500 kg beras seludup yang berada di dalam stor berkenaan,” katanya pada sidang akhbar di Markas PGA Lubok Stol di sini hari ini.

Menurut Sanudin, siasatan awal mendapati, penyeludup menukar bungkusan beras Siam kepada bungkusan beras tempatan bagi mengaburi mata anggota PGA.
Katanya, bagaimanapun, taktik itu gagal selepas pemilik stor itu didapati memberi keterangan meragukan selain catatan dalam buku stor berkenaan tidak selari dengan simpanan beras yang melebihi jumlah sedia ada.
“Jumlah keseluruhan rampasan termasuk sebuah treler itu dianggarkan bernilai RM458,000.
“Kesemua barangan rampasan termasuk treler dibawa ke Markas PGA di Lubok Stol di sini untuk tindakan lanjut,” ujarnya.
Tambahnya, kes disiasat mengikut Seksyen 20 Akta Kawal Selia Padi dan Beras 1994. – K! ONLINE


Iklan raya promosi judi kedua pula tular
Oleh KOSMO!

17 April 2021, 1:14 pm
PETALING JAYA – Selepas polis memberkas lapan individu yang terlibat dengan iklan lagu raya mempromosikan judi, muncul satu lagi klip video sama tetapi disyaki melibatkan syarikat pertaruhan dan pelakon lain.
Berdasarkan klip video yang menggunakan tagline Hari Raya Berkaya dan berdurasi 18 saat itu, ternyata pihak pengeluar mahu mempromosikan laman web berunsurkan judi dengan menjadikan tema sambutan hari raya sebagai fokus utama.
Jika klip video sebelum ini memaparkan jalan cerita seorang pemuda tiada duit untuk pulang beraya, video kedua ini pula lebih kurang sama cuma apabila melibatkan pasangan suami isteri yang tiada duit ditambah pula motosikal mereka dicuri.
Rata-rata netizen mengutuk keras penghasilan video klip tersebut menghina agama dan mempromosikan judi yang diharamkan oleh Islam. – K! ONLINE.


Anita cari ibu bapa kandung
Oleh ROSLIZA MOHAMED

17 April 2021, 12:07 pm
KOTA BHARU – Seorang peniaga sedang mencari ibu bapa kandung kepada anak angkatnya yang dijaga sejak tujuh tahun lalu bagi menyelesaikan urusan dokumentasi sijil kelahiran kanak-kanak itu.
Menurut Raja Azlina Raja Md. Noor, 39, berkata, anak angkatnya yang hanya diberi nama Anita itu berada dibawah jagaannya sejak dia berusia lima bulan di Kampung Tok Jawa, Bachok.
Mengimbas kisah tujuh tahun lalu, Raja Azlina berkata, dia didatangi oleh pasangan suami isteri yang meminta bantuan untuk menjaga Anita selepas memberi alasan mahu menziarahi keluarga mereka di Thailand.
Katanya, selepas daripada itu, pasangan suami isteri itu tidak muncul-muncul untuk mengambil anak mereka sehingga hari ini.
“Saya tidak mengenali mereka terlalu rapat. Atas rasa kasihan, saya bersetuju untuk menjaga Anita ketika itu.
“Pada asalnya, pasangan yang berusia dalam lingkungan 30-an itu mengenali arwah ayah saya, Raja Md. Noor Raja Daud. Mereka menumpang di rumah keluarga saya di Bachok selama beberapa bulan sebelum pergi ke negara jiran,” katanya ketika dihubungi Kosmo! hari ini.

Raja Azlina berkata, selepas Anita ditinggalkan, dia sudah cuba sedaya untuk mencari ibu bapa kandungnya melalui saudara mara terdekat, namun gagal sehingga ke hari ini.
Katanya, dia juga sudah membuat laporan polis dan Jabatan Pendaftaran Negara (JPN) untuk urusan dokumentasi sijil kelahiran Anita.
“Anita kini tidak mempunyai sebarang dokumen pengenalan diri. Keadaan itu menyebabkan dia tidak boleh mendaftar masuk ke sekolah,” katanya.
Menurutnya, orang ramai yang mengenali ibu bapa kandung Anita boleh menghubunginya di talian 018-903 5844 atau berjumpa terus di Kampung Tok Jawa, Bachok.


Serina terlibat kartel dadah? Cukuplah sebar fitnah – Cef Wan
Oleh MOHAMMAD SHAHEMY AZMI

17 April 2021, 2:54 pm
PETALING JAYA – Cef selebriti terkenal Datuk Cef Wan mendedahkan bahawa dia telah beberapa kali menerima berita palsu berkaitan Serina termasuk dakwaan tentang penglibatan anaknya dengan dadah.
Menerusi satu hantaran yang dimuat naik dalam Instagramnya, Cef Wan atau nama sebenarnya Redzuawan Ismail turut memuat naik laporan polis yang dibuat Serina selepas difitnah terlibat dengan aktiviti jenayah.
“Seminggu ini saya terima macam-macam berita palsu berunsur fitnah, kononnya Rina (Serina) terlibat dengan kumpulan kartel dadah, siap dengan gambar-gambar polis dan segala ceritanya.
“Sejujurnya saya menerimanya (berita palsu) lebih daripada sebulan lalu daripada individu tidak dikenali. Kononnya individu itu polis, tapi nak saya rahsiakan nombor telefonnya daripada Rina. Jadi dia (Serina) terus buat laporan polis,” ujar Cef Wan.
LAPORAN polis yang dibuat Serina berhubung dakwaan fitnah mengatakan dia terlibat dengan kartel dadah.
Ujarnya lagi, jika benar dakwaan mengatakan Serina terlibat dengan kegiatan jenayah, sudah pasti berita tentang aktiviti anaknya itu keluar di dada-dada akhbar.
“Jika betul, dah lama berita ini keluar dalam surat khabar. Sampah (berita palsu),” ujarnya.

Dalam pada itu, Cef Wan memberitahu bahawa Serina sebenarnya tahu individu yang menjadi dalang penyebaran fitnah ke atasnya dan akan mengambil tindakan undang-undang.
Malah, dia turut menggesa supaya berhenti daripada menghantar bahan-bahan fitnah kepadanya selepas laporan polis dibuat.
“Saya harap (dengan laporan polis) boleh tutup mulut mereka dengan kebodohan menyebarkan berita palsu menggunakan foto lama yang diambil dalam media sosial.
“Sangat menakjubkan bila mereka ada masa untuk buat benda-benda bodoh seperti ini dan menyebarkan fitnah dengan perkara mengarut ini. Cukup-cukuplah menambahkan dosa bulan Ramadan ini,” kata Cef Wan. – K! ONLINE


‘Kucing tokan’ dipintas di penjara Panama
Oleh KOSMO!

17 April 2021, 1:30 pm
Pihak berkuasa di Panama kelmarin memintas penyeludup tidak disangka iaitu seekor kucing putih yang membawa pelbagai jenis dadah di dalam kantung diikat pada badannya ketika ia cuba masuk ke dalam sebuah penjara.
Kucing itu dipintas di luar Penjara Nueva Esperanza yang menempatkan lebih 1,700 banduan  di Colon, utara Bandar  Panama.
“Terdapat kain diikat pada haiwan itu yang mengandungi peket-peket berisi serbuk putih, daun dan tumbuhan lain,” kata ketua Sistem Penjara Panama,  Andres Gutierrez.
Menurut seorang pegawai lain, barang tersebut adalah kokain, ganja dan dadah lain.
Pihak berkuasa turut menyiarkan gambar dadah berkenaan dan kucing tersebut yang tertangkap.
Kucing yang tidak dapat dipastikan namanya itu tidak dihukum penjara tetapi di hantar ke sebuah rumah penjagaan haiwan.

Panama mempunyai kira-kira 18,000 banduan di dalam 23 penjara dengan kebanyakannya sesak. – AFP


Tanpa rasa segan, pelakon buat ucapan raya – video judi
17 April 2021, 12:51 pm
PETALING JAYA – Belum reda dengan dua video mempromosikan aktiviti perjudian secara dalam talian bertemakan Hari Raya, kini muncul pula video baharu beserta dengan ucapan hari raya oleh para pelakon video yang sama.
Video berdurasi 3 minit 18 saat itu memaparkan lima pelakon terdiri daripada tiga lelaki dan dua wanita mengucapkan ‘Selamat Hari Raya, Maaf Zahir dan Batin’ pada babak kedua sebaik selesai babak lakonan dan nyanyian lagu.
Selesai ucapan, video turut menyaksikan kru-kru produksi sedang bertungkus lumus menyiapkan video berkenaan dipercayai di sebuah kawasan perkampungan di Selangor.
Video yang diberi tajuk ‘Iklan Raya Judi/Iklan Raya 2021’ itu juga telah dimuat naik ke laman YouTube kira-kira 22 jam lalu dan telah mendapat tontonan seramai 24,000 orang.
Semakan Kosmo! hari ini di laman sosial Facebook dan beberapa laman lain mendapati salah satu video yang terawal telah dikongsi oleh pelbagai page dan mendapat kecaman daripada netizen.
Setakat ini, video berkenaan masih boleh dilihat oleh para pelayar dan belum dinyah aktifkan.

Terdahulu, satu iklan Hari Raya berdurasi 2 minit 1 saat tular di laman sosial hingga mengundang kecaman dan kemarahan netizen beragama Islam apabila mengeluarkan video mempromosikan aktiviti perjudian dengan bertemakan sambutan Hari Raya Aidilfitri.
Bagaimanapun, polis akhirnya berjaya memberkas lapan individu termasuk seorang produser atau pengarah video yang disyaki terlibat dalam video terbabit.
Timbalan Ketua Polis Negara, Datuk Seri Acryl Sani Abdullah Sani hari ini berkata, selain produser, mereka yang ditahan merupakan pelakon, ejen artis, juru video atau kamera yang terdiri daripada lima lelaki dan tiga wanita. – K! ONLINE


Elyana saran ambil insurans untuk jaminan masa depan
Oleh MOHAMMAD SHAHEMY AZMI

17 April 2021, 2:31 pm
PETALING JAYA – Penyanyi Elyana berkongsi kepentingan dan manfaat jika memiliki insurans lebih-lebih lagi kepada individu yang mempunyai masalah kesihatan seperti yang dihidapinya.
Menerusi satu hantaran yang dimuat naik dalam Instagramnya, Elyana meluahkan rasa syukur kerana mempunyai insurans yang banyak membantu daripada segi kos rawatan penyakit kansernya.
“Assalamualaikum. Hai semua. Tahukan insurans itu sangat penting? Saya merupakan penghidap kanser limfoma tahap empat dan bersyukur kerana saya mempunyai insurans yang dapat membantu rawatan di hospital.
“Apa yang paling penting, anda tidak akan tertekan bila sakit kerana adanya insurans yang sangat penting sebab kena fikir mana nak cari duit untuk bayar bil hospital,” katanya.
Ujar Elyana atau nama sebenarnya Erneelya Elyana Emrizal, 34, dia turut bersyukur kerana mendapat sokongan daripada seluruh ahli keluarga serta insan tersayang.
“Malah doktor juga begitu mengambil berat tentang proses pemulihan kesihatan saya. Selepas didiagnosis menghidap kanser, saya mula sedar tentang pentingnya penjagaan kesihatan dan gaya hidup yang sihat,” luahnya.

Dalam perkongsian sama juga, penyanyi yang popular menerusi lagu Niat itu turut memberitahu bahawa dia mengamalkan cara pemakanan sihat dan melakukan senaman ringkas supaya badannya dapat pulih dengan lebih baik.
Terdahulu, Elyana disahkan menghidap kanser limfoma sejak hampir 10 tahun lalu.
Pendedahan mengenai penyakit yang dihidapinya diumumkan sendiri oleh Elyana selepas tersingkir pada minggu kelima program realiti, Gegar Vaganza musim keempat (GV4) pada 2017. – K! ONLINE


Bunga mawar kota Taif mekar pada bulan Ramadan
Oleh KOSMO!

17 April 2021, 12:58 pm
RIYADH – Setiap kali tibanya musim bunga, kuntum mawar mekar di bandar Taif, barat Arab Saudi sekali gus menukar lanskap padang pasir menjadi hamparan berwarna merah jambu.
Apabila April tiba, tumbuhan itu akan dituai. Pati minyaknya pula digunakan untuk membersihkan dinding luar Kabaah di kota suci Mekah.
Pada tahun ini, musim menuai bunga mawar jatuh pada bulan suci Ramadan yang menyaksikan orang Islam melipatgandakan ibadah mereka.
Pekerja di ladang Bin Salman, Taif, menjaga belukar pokok mawar dan memetik beribu-ribu kuntum bunga tersebut setiap hari.
Ladang itu menghasilkan air dan pati bunga mawar, juga merupakan bahan berharga dalam industri kosmetik serta kulinari.
Minyak wangi mawar menjadi popular dalam kalangan berjuta-juta orang Islam yang melawat Arab Saudi saban tahun sama ada untuk mengerjakan ibadah haji atau umrah.

Corak tumbuhan dan bunga termasuk mawar sudah lama menjadi sebahagian daripada seni Islam.
Dikenali sebagai kota mawar, Taif mempunyai lebih 800 ladang bunga mawar yang membuka pintunya kepada pelawat. Pada setiap tahun, dianggarkan 300 juta bunga mawar mekar di kota itu.
“Kami mula merebus bunga mawar pada suhu tinggi sehingga ia hampir sejat, manakala proses ini mengambil masa antara 30 hingga 35 minit.
“Selepas itu, kami merendahkan suhu sekitar 15 hingga 30 minit sehingga proses peyulingan bermula. Proses tersebut mengambil masa selama lapan jam,” kata pemilik ladang mawar Bin Salman, Khalaif al-Tuweiri kepada agensi berita AFP.
Sebaik sahaja minyak mawar terapung di atas balang-balang kaca, maka proses mengekstradisinya bermula, tambah Khalaif.
Pati minyak yang dihasilkan diambil menggunakan picagari untuk mengisi bebuli yang berbeza saiznya.
Bebuli paling kecil dijual pada harga 400 riyal (RM440). – AFP


Wanita berkahwin mudah terjerat Love Scam
Oleh NORHAYATI YAHAYA

17 April 2021, 11:03 am
SHAH ALAM – Golongan wanita yang telah berkahwin lebih cenderung menjadi mangsa sindiket Love Scam di negeri ini.
Ketua Jabatan Siasatan Jenayah Komersial (JSJK) Selangor, Asisten Komisioner Muhammad Yazid Muhammad Yew berkata, ini berdasarkan rekod dalam tempoh tiga tahun bermula 2019 hingga Mac lalu yang menunjukkan 159 kes melibatkan golongan itu berbanding hanya 77 kes bagi individu bujang.
Katanya, rata-rata wanita itu berusia 40 tahun ke atas yang mudah terpedaya ayat dan janji manis daripada suspek.
“Faktor kesunyian dan memerlukan teman hidup menyebabkan mereka mudah terjerat walaupun perkenalan hanya menerusi perbualan telefon sahaja.
“Suspek kemudiannya mula memperdaya mangsa dengan menagih simpati dan meminta pelbagai pertolongan kewangan sehingga akhirnya mangsa memasukkan wang ke dalam akaun suspek,” katanya ketika dihubungi di sini hari ini.
Beliau menambah, ini termasuk menggunakan taktik penghantaran hadiah berupa barangan berharga kepada mangsa ditahan pihak kastam.

Kata Muhammad Yazid, kerugian yang dicatatkan bagi tahun 2019 adalah RM22 juta; 2020 ( RM16.4 juta) dan Januari hingga Mac 2021 ( RM2.3juta). – K! ONLINE


The Bos Gaurus idam tiga mata berharga
Oleh KOSMO!

17 April 2021, 11:15 am
KETUA jurulatih Perak FC, Chong Yee Fatt menggesa semua pemain menumpukan sepenuh perhatian terhadap aksi getir menentang Kedah Darul Aman FC (KDA FC) pada aksi Liga Super di Stadium Perak, Ipoh malam ini.
Kata Yee Fatt, skuad The Bos Gaurus perlu bekerja keras jika berhasrat untuk mengutip mata berharga apabila bertemu skuad kendalian Aidil Sharin Sahak yang mempunyai momentum cemerlang ketika ini.
“Perak akan bertemu antara pasukan terbaik Liga Super yang mempunyai jentera serangan berbisa serta benteng pertahanan ampuh. Jadi, kami perlu berhati-hati dan mengelak melakukan kesilapan seperti dilakukan dalam perlawanan terakhir kami,” katanya kepada Kosmo! semalam.
Mengulas lanjut, Yee Fatt turut mengesahkan bahawa kapten pasukan, Shahrul Saad masih tidak dapat diturunkan selepas bergelut dengan kecederaan yang dialami sejak awal bulan ini.
“Saya akui bahagian serangan KDA FC antara yang terbaik pada Liga Super, namun saya masih percaya gandingan Shakir Hamzah dan Idris Ahmad yang gantikan tempat Shahrul kerana ini sahaja pilihan yang ada pada masa sekarang.
“Memang tidak dinafikan skuad ini ada masalah dengan konsistensi kerana bukan semua perlawanan kami boleh bariskan pemain terbaik ekoran masalah kecederaan serta penggantungan.


Bazar Ramadan Tok Adis diarah tutup 14 hari
Oleh MOHD AZLI ADLAN

17 April 2021, 11:12 am
KUALA TERENGGANU – Bazar Ramadan Tok Adis di sini menjadi bazar Ramadan pertama di negara ini yang diarah tutup kerana kegagalan mematuhi prosedur operasi standard (SOP) norma baharu ditetapkan.
Bazar Ramadan tersebut diarah tutup selama 14 hari sehingga 30 April depan.
Tindakan penutupan bazar Ramadan terpaksa diambil setelah penganjurnya gagal mengawal kemasukan pengunjung pada empat hari pertama penganjurannya.
Bazar Ramadan diarahkan tutup untuk kerja-kerja pembaikan SOP bagi mengelak merebak sesuatu penyakit berjangkit bermula pukul 8 malam semalam.
Ia selaras dengan Seksyen 18, Akta Pencegahan danPengawalan Penyakit Berjangkit 1988,” katanya di sini hari ini.
Pengarah Kesihatan Terengganu, Nor Azimi Yunus mengesahkan arahan penutupan
Bazar Ramadan Tok Adis.

Difahamkan berlaku kesesakan ketara di bazar Ramadan berkenaan sejak hari pertama pembukaannya pada Selasa lalu. – K! ONLINE


Tauke Musang King lebur RM178,132
Oleh MOHD. SHAHRULANOOR ISHAK

17 April 2021, 11:35 am
KUANTAN – Seorang peniaga durian Musang King di Raub kerugian RM178,132 selepas diperdaya gadis bernama Qian Qian dalam urusan pelaburan melalui Internet.
Kejadian bermula sejurus episod perkenalan melalui aplikasi WhatsApp antara pemuda berusia 28 tahun itu dengan suspek tersebut pada 19 Mac lalu.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, Qian Qian lantas mempelawa lelaki itu menyertai sejenis skim pelaburan selepas beberapa hari kemudian.
“Untuk membuat pelaburan ini, mangsa diminta melayari pautan h5.amgm88.com dan mendepositkan sebanyak RM500 kepada akaun yang diberikan.
“Pada permulaannya, mangsa menerima keuntungan RM807 dan akhirnya berminat meneruskan pelaburan kerana mempercayai Qian Qian,”katanya dalam kenyataan di sini, hari ini.
Tambahnya, Qian Qian kemudiannya meminta mangsa melabur RM20,000 dan berjanji akan menguruskan semua pelaburan tersebut.

“Setelah perbincangan dibuat pada 22 hingga 30 Mac lalu, mangsa memasukkan wang RM178,132 ke dalam empat akaun bank berbeza melibatkan 17 transaksi.
“(Selepas beberapa hari) mangsa ingin mengeluarkan wang keuntungan yang terkumpul berjumlah RM218,715 tetapi tidak berjaya,” katanya.
Mohd. Wazir berkata, mangsa telah dihubungi pusat khidmat pelanggan dan diminta membayar 50 peratus daripada amaun keuntungan untuk membolehkan wang untung itu dapat dikeluarkan.
Katanya, mangsa yang berasa curiga terhadap pelaburan tersebut kemudian tampil membuat laporan di Balai Polis Sungai Ruan, Raub dan kes disiasat mengikut Seksyen 420 Kanun Keseksaan.


Aku Tanpa CintaMu 2021 sebuah reunion epik
Oleh MOHD. HAIKAL ISA

17 April 2021, 10:55 am
TUJUH belas tahun selepas meluncurkan karya paling popular mereka, Aku Tanpa CintaMu (duet bersama Jay Jay), kumpulan nasyid kontemporari yang pernah menjadi kegilaan ramai suatu ketika dahulu, Mirwana kembali merakamkan hits tersebut.
Antem ‘klasik’ berkenaan dinamakan Aku Tanpa CintaMu 2021. Secara peribadi, adakah penulis jatuh cinta terhadap rakaman semula tersebut? Jawapannya tidak! Namun, apa yang paling disukai, penulis sebenarnya gilakan ‘reunion’ ini. Sungguh bernostalgia.
Sewaktu lagu berkenaan menjadi siulan ramai, penulis sebenarnya baru darjah enam!
Kualiti atau apa sahaja yang dalam edisi 2021 tidak boleh dibandingkan dengan versi asal kerana yang lama memang sudah tersergam indah dalam arkib muzik.
Apa yang membuatkan penulis kagum ialah usaha Faizal Tahir dan Mirwana memberi pengetahuan kepada pengkarya zaman sekarang betapa karya muzik terdahulu sangat menitikberatkan perihal mesej kepada pendengar.
Olahan muzik

Olahan semula susunan muzik dalam Aku Tanpa CintaMu 2021 sebenarnya sangat kemas, sekali gus memberikan ‘nafas segar’ terhadap lagu itu sendiri.
Jika versi terdahulu membawa naratif tentang anak derhaka kepada orang tua mereka, versi kali ini pula terbalik apabila orang tua pula digambarkan ‘derhaka’ kepada anak-anak mereka.
Dua versi penyesalan tersebut jelas mencerminkan bahawa setiap ahli masyarakat tidak boleh lari daripada melakukan kesilapan.
Akhirnya, lagu ini membawa pendengar untuk muhasabah diri dan menyedari fitrah seorang hamba.
Reunion
FAIZAL TAHIR (paling depan) sewaktu bersama Mirwana, 17 tahun lalu.
Penulis sebenarnya seronok melihat anggota Mirwana mengetepikan nafsi masing-masing untuk kembali menyatu dalam karya berkenaan. Jika dahulu semuanya muda remaja, sekarang sudah menjadi ‘bapak-bapak’ orang gayanya.
Vokal? Masih power! Namun secara peribadi, kehebatan dendangan lagu berkenaan akan lebih power jika penyanyi Jay Jay turut membuat penampilan. Notasi tinggi dan nyaring dalam satu bahagian lagu itu tiada dalam versi ini dan penulis yakin, hanya Jay Jay boleh membelasah notasi sedemikian.
Barangkali, sebab itulah versi kali ini lagi pendek berbanding versi asal bersama Jay Jay. Apapun, terima kasih Mirwana untuk perkongsian penuh nostalgia ini.


40 petugas kesihatan dijangkiti selepas dos kedua
Oleh SITI A'ISYAH SUKAIMI

17 April 2021, 11:41 am
PUTRAJAYA – Sebanyak 40 petugas kesihatan telah dijangkiti Covid-19 selepas sempurna mendapatkan dua dos suntikan vaksin, berdasarkan data Kementerian Kesihatan (KKM) sehingga 15 April.
Ketua Pengarah Kesihatan, Tan Sri Dr. Noor Hisham Abdullah berkata, angka tersebut melibatkan sembilan kes dijangkiti Covid-19 selepas lebih dua minggu menerima dos kedua vaksin.
“Selain itu, 31 kes lagi dijangkiti kurang daripada dua minggu menerima suntikan dos kedua. Dalam masa sama, sebanyak 142 kes petugas kesihatan yang dijangkiti selepas menerima dos pertama.
“Bagaimanapun, apa yang penting kesemua mereka tidak mengalami gejala yang teruk,” katanya pada Facebook beliau di sini hari ini.
Dalam pada itu, beliau berkata, mereka yang sudah menerima vaksin Covid-19 masih boleh dijangkiti biarpun telah selesai mendapatkan suntikan tersebut namun, berkemungkinan gejala dialami adalah kurang teruk.
“Walaupun vaksin memberi pengharapan untuk berperang melawan Covid-19, kita tidak boleh melakukan kesilapan dengan melonggarkan langkah kesihatan awam selepas program vaksin dijalankan.

“Tiada seorang yang selamat sehinggalah semua orang selamat. Teruskan untuk mematuhi semua langkah kesihatan awam,” katanya. -K! ONLINE


MVIA optimis jadikan Malaysia hab vape antarabangsa
Oleh MOHD RIDZAUDDIN ROSLAN

17 April 2021, 12:00 pm
PETALING JAYA- Malaysian Vape Industry Advocacy (MVIA) optimis menjadikan negara ini sebagai hab vape antarabangsa susulan potensi industri itu yang dilihat berupaya menjana pulangan pendapatan kepada negara.
Presidennya, Rizani Zakaria berkata, potensi itu dapat diterjemahkan menerusi perkembangan pesat industri vape di Malaysia termasuklah pertambahan pengilang dan peruncit.
Menurut beliau, industri rokok elektronik itu turut dianggarkan bernilai kira-kira RM2.27 bilion berdasarkan laporan Dewan Perniagaan Vape Malaysia.
“Sambutan terhadap produk vape berkembang begitu pantas dengan mendapat permintaan memberangsangkan di peringkat antarabangsa termasuklah di United Kingdom, Emiriah Arab Bersatu dan Amerika Syarikat.
“Penerimaan pasaran luar itu memberi gambaran bahawa industri vape Malaysia berada di landasan tepat dan berpotensi menarik pelaburan besar kepada negara,” katanya kepada Kosmo! di sini baru-baru ini.
Rizani
Rizani menjelaskan, kewujudan hab vape antarabangsa bukan sahaja menyumbang pendapatan cukai negara malah mencipta peluang pekerjaan menerusi perkembangan industri kecil sederhana (IKS) terlibat.

Susulan itu, dalam merealisasikan hasrat tersebut, Rizani berharap kerajaan dapat melaksanakan beberapa mekanisma baharu khususnya melibatkan peraturan serta kawal selia produk vape.
“Antara yang perlu diberi tumpuan melibatkan kawal selia kerajaan terhadap produk itu memandangkan saiz industri yang besar selain dijangka  terus berkembang pada masa depan.
“Berdasarkan tinjauan yang dijalankan MVIA bersama syarikat penyelidik, hampir 80 peratus rakyat Malaysia menyokong kerajaan menjalankan kawal selia industri manakala 76 peratus lagi bersetuju ia mampu menjana pendapatan negara,” jelasnya.
Rizani memberitahu, keadaan itu menunjukkan keyakinan rakyat Malaysia terhadap industri berkenaan lebih-lebih lagi dalam menyumbang kepada keluaran dalam negara kasar (KDNK).
Dalam pada itu, Rizani juga mencadangkan kerajaan untuk meneliti semula pelaksanaan cukai eksais ke atas produk vape khususnya cecair vape e-nikotin.
“Buat masa ini, cukai eksais ke atas produk vape hanya meliputi sebahagian sahaja pasaran berikutan tidak melibatkan cecair e-nikotin yang merupakan majoriti pilihan pengguna.
“Menerusi Belanjawan 2021, duti eksais hanya dikenakan kepada peranti vape dan e-cecair yang tidak mengandungi nikotin sahaja,” katanya.
Kawalan perlu diperketatkan untuk mengelakkan daripada pelanggan membeli produk vape tiruan di pasaran. -Gambar hiasan
Jelasnya, pelaksanaan cukai berkenaan diharapkan dapat dipertimbangkan berikutan hampir 97 peratus produk di dalam pasaran mengandungi nikotin.
“Struktur percukaian itu perlu dipertimbangkan semula kerana tidak mengambil kira keadaan semasa industri di mana kebanyakan produk terjual tidak termasuk dalam struktur percukaian eksesais dan pada masa yang sama tiada peraturan untuk kawal selia produk,” ujarnya.
Rizani menambah, kawal selia terbabit bukan sahaja melibatkan produk tetapi semua peringkat termasuklah kilang, peniaga, pengeluar dan jualan online.
Sementara itu, ketika mengulas mengenai langkah menjadikan industri vape sah dan terkawal di sisi undang-undang, Rizani berkata, ia perlu dikuatkuasakan segera.
“Skala industri vape begitu besar dengan anggaran 3,000 perniagaan selain 1.1 juta pengguna rokok elektronik itu. Jika tiada kawalan, ia boleh membahayakan pengguna sekiranya ada produk tiruan.
“Memang ada keperluan untuk memperkenalkan peraturan dan kawal selia bagi memastikan industri terkawal daripada sudut pengeluaran serta pemasaran,” jelasnya.
Susulan itu, MVIA bersedia berunding dengan kerajaan bagi berkongsikan maklumat terkini dalam usaha merealisasikan hasrat menjadikan industri itu sebagai bertaraf antarabangsa.


Pfizer saran suntikan dos ketiga
Oleh KOSMO!

17 April 2021, 11:29 am
WASHINGTON – Ketua farmaseutikal Pfizer berkata dalam satu wawancara disiarkan kelmarin bahawa orang ramai ‘berkemungkinan’ memerlukan dos ketiga vaksin Covid-19 syarikat tersebut dalam tempoh setahun selepas divaksinaksi sepenuhnya.
Ketua Pegawai Eksekutif Pfizer, Albert Bourla juga berkata, vaksinasi tahunan terhadap koronavirus mungkin diperlukan.
“Senario yang mungkin berlaku adalah terdapat kemungkinan besar untuk keperluan dos ketiga, di antara tempoh enam hingga 12 bulan dan dari situ pula, akan ada vaksinasi semula setiap tahun. Bagaimanapun, keperluan tersebut perlu disahkan.
“Ia bergantung kepada kewujudan varian Covid-19,” kata Bourla dalam wawancara bersama saluran berita CNBC yang dirakam 1 April lalu.
Penyelidik-penyelidik pada masa ini tidak tahu berapa lama vaksin dapat memberikan perlindungan terhadap koronavirus.
Pfizer menyiarkan satu kajian awal bulan ini yang menyatakan bahawa vaksinnya lebih 91 peratus berkesan terhadap Covid-19 dan lebih 95 peratus berkesan dalam memberi perlindungan terhadap kes Covid-19 serius sehingga enam bulan selepas dos kedua diberikan.
Bagaimanapun, penyelidik-penyelidik berkata, lebih banyak data diperlukan untuk mengesahkan sama ada perlindungan yang diberikan berkekalan selepas enam bulan.

David Kessler yang merupakan ketua pasukan bertindak Covid-19 Presiden Amerika Syarikat (AS), Joe Biden, memberi
amaran kelmarin bahawa rakyat AS perlukan dos penggalak (ketiga) untuk melindungi daripada varian koronavirus.
“Kami tidak tahu semuanya buat masa ini. Kami sedang mengkaji tempoh ketahanan tindak balas antibodi.
“Tindak balas antibodi kuat (selepas vaksinasi) tetapi sesetengahnya menjadi lemah akibat varian Covid-19.
“Justeru, kita perlu menjangkakan bahawa kita memerlukan dos penggalak,” katanya kepada Jawatankuasa Krisis Koronavirus Dewan Perwakilan.
Vaksin Pfizer yang dibangunkan dengan kerjasama firma Jerman, BioNTech kini memainkan peranan utama dalam kempen vaksinasi di AS dan Eropah. – AFP


38 pemain Harimau Malaya dapat vaksin
Oleh MUHAMAD ARDIE PUTRA SUHAIMI

17 April 2021, 11:30 am
KETUA jurulatih skuad Harimau Malaya, Tan Cheng Hoe mengesahkan pihaknya sudah ada senarai pendek 38 pemain akan menerima suntikan vaksin Covid-19 di Putrajaya Isnin ini.
Kata Cheng Hoe, pemilihan itu bagaimanapun bukan senarai akhir pasukan yang akan dipilih untuk saingan kelayakan Piala Dunia 2022/Piala Asia 2023 yang akan berlangsung di Emiriyah Arab Bersatu pada Jun depan.
“Kami sudah ada nama barisan pemain terima suntikan vaksin. Ia adalah senarai pendek seramai 38 pemain tetapi ingin saya tegaskan ia bukan senarai akhir skuad Harimau Malaya.
“Ini kerana beberapa pemain negara yang beraksi di luar negara seperti Luqman Hakim Shamsudin, Junior Eldstal dan Liridon Krasniqi turut mempunyai peluang diserapkan dan pemberian vaksin kepada mereka sedang diuruskan oleh FAM (Persatuan Bola Sepak Malaysia).
“Namun, saya percaya semua pemain yang diberi vaksin nanti boleh fokus menjalani latihan tanpa sebarang kerisauan jangkitan Covid-19,” katanya ketika dihubungi Kosmo! semalam.
Sebagai rekod, skuad kebangsaan mendapat berita yang ditunggu-tunggu selepas Menteri Belia dan Sukan, Datuk Seri Reezal Merican Naina Merican mengesahkan mereka akan menerima suntikan vaksin Covid-19 pada Rabu lepas.

Seramai 78 individu merangkumi pegawai, barisan kejurulatihan dan pemain dipilih untuk menerima suntikan vaksin nanti.
Sementara itu, Cheng Hoe berharap aksi pemanas badan berdepan Bahrain dan Kuwait dapat membantu persiapan skuad kendaliannya menghadapi baki tiga aksi kelayakan saingan Kumpulan G di UAE nanti.
“Kita pasti bertemu dengan Bahrain pada aksi persahabatan bulan depan dan satu lagi pasukan yang akan diputuskan adalah Kuwait tetapi masih perlu menunggu keputusan rasmi daripada pihak mereka,” katanya.


Aidil pertaruhkan pemain muda
Oleh KOSMO!

17 April 2021, 11:05 am
Oleh MOHD. RAFIE AZIMI
KETIADAAN enam pemain utama tidak mendatangkan resah kepada ketua jurulatih Kedah Darul Aman FC (KDA FC), Aidil Sharin Sahak apabila mereka bertandang ke Ipoh bagi menentang Perak FC pada saingan Liga Super malam ini.
Menurut Aidil, beliau sama sekali tidak mahu menoleh ke belakang serta terlalu meratap ketiadaan pemain atau mengenai apa yang berlaku.
Sebaliknya, kata pengendali dari Singapura tersebut, beliau mahu mencabar pemain muda yang bakal diturunkan esok untuk menampilkan aksi terbaik sekali gus mendatangkan kesukaran kepada pemain-pemain tonggak untuk kembali mendapatkan kesebelasan utama.
“Tiada gunanya kita terlalu memikirkan mengenai apa yang telah berlaku. Apa yang penting, kita harus fokus dengan apa yang berada di depan dan saya sentiasa percaya semua pemain dalam pasukan ini memiliki kemampuan untuk melakukan sesuatu.
“Ketiadaan ramai pemain utama merupakan peluang buat pemain muda menyerlah. Saya cabar mereka untuk ambil peluang ini sebaiknya, tunjukkan apa yang mereka ada dan berusahalah menyusahkan pemain-pemain tonggak yang tidak dapat diturunkan itu untuk merampas kembali tempat mereka dalam pasukan ini,” katanya.

Beliau berkata demikian ketika ditemui pemberita sewaktu pasukan itu menjalani latihan di Stadium Suka Menanti, Alor Setar malam kelmarin.
Sebelum ini, empat pemain Kedah berdepan kecederaan iaitu Renan Alves, Muhammad Syazwan Tajudin, Mohd. Syazwan Zainon dan Mohd. Rizal Ghazali.
Pada masa sama, Rodney Celvin dan Fadzrul Danel dilayangkan kad merah pada aksi menentang Terengganu FC (TFC) pada 9 April lalu kemudiannya menambah senarai pemain yang tidak dapat diturunkan dalam perlawanan akan datang.
Mengulas mengenai suntikan vaksin diterima para pemain dan barisan kejurulatihan sehari sebelum Ramadan, Aidil berkata kalangan pemainnya tampak langsung tidak berdepan dengan sebarang alahan atau kesan memudaratkan.
“Malah saya rasakan suntikan vaksin ini memberi lebih keyakinan kepada kami untuk menghadapi saingan liga selepas ini.
“Semangat ditunjukkan pemain cukup baik. Memang ketika kalah kepada TFC minggu lalu, mereka sedikit kecewa tetapi sekarang segalanya tampak kembali membara untuk mereka menampilkan aksi terbaik menentang Perak FC,” katanya.


Ibu berpantang tujuh hari cuba gantung diri
Oleh ROHANA MOHD. NAWI

18 April 2021, 6:46 pm
KOTA BHARU – Seorang wanita yang sedang berpantang selepas kelahiran anak nyaris maut apabila dia menggantung diri dengan menggunakan sehelai kain tudung di dalam sebuah bilik di rumahnya di Taman Paya Keranji, Jalan Pasir Hor di sini hari ini.
Dalam kejadian pada pukul 12 tengah hari itu, suami mangsa curiga apabila isterinya yang berusia 38 tahun enggan membuka pintu bilik itu yang dikunci daripada dalam.
Difahamkan, mangsa sedang berpantang selama tujuh hari dan anaknya masih berada di Hospital Universiti Sains Mslaysia (HUSM), Kubang Kerian kerana dilahirkan tidak cukup bulan.
Ketua Balai Bomba dan Penyelamat Pasir Tumboh, EI Taraff Mohd. Zachariah berkata, pihaknya menerima panggilan kecemasan daripada suami mangsa kira-kira pukul 12.29 tengah hari tadi.
Katanya, seramai tujuh anggota tujuh bomba bergegas ke rumah mangsa untuk menjalankan operasi menyelamat wanita itu.
“Sebaik tiba di rumah itu, anggota bomba cuba memujuk mangsa untuk keluar dari bilik itu, namun gagal. Bimbang dengan keselamatan wanita itu, kita bertindak memecah pintu bilik sebelum mendapati mangsa terbaring tidak sedarkan diri di atas katil.

“Pemeriksaan di dalam bilik itu mendapati sehelai tudung diikat pada jeriji tingkap dipercayai bertujuan untuk menggantung dirinya,” katanya ketika dihubungi Kosmo! hari ini.
Menurut EI Taraff, mangsa telah sedarkan diri beberapa minit kemudian sebelum dibawa ke HUSM untuk pemeriksaan lanjut.
Katanya, berdasarkan keterangan suami, sebelum ini, wanita itu pernah meminum cecair peluntur sebagai cubaan untuk membunuh diri.
Tambahnya, pihak bomba kemudian membuat laporan di Balai Polis Kubang Kerian berhubung kejadian itu. – K! ONLINE


Jangan tular perkara tidak sah – Polis Kluang
Oleh KHAIRUL MOHD. ALI

18 April 2021, 8:49 pm
KLUANG – Polis menasihatkan orang ramai agar tidak menularkan perkara yang tidak disahkan benar khususnya melibatkan perkara yang boleh menimbulkan kegusaran dan menggugat ketenteraman masyarakat.
Ketua Polis Daerah Kluang, Asisten Komisioner Low Hang Seng berkata, peringatan itu dibuat ekoran penularan kes penderaan kanak-kanak lelaki sehingga maut di media sosial.
Jelas beliau, perkara itu dikesan pihaknya dalam laman sosial Facebook hari ini.
“Pada pukul 2 pagi 23 Mac lalu, Ibu Pejabat Polis Daerah Kluang telah menerima laporan daripada Hospital Kluang memaklumkan mereka menerima seorang pesakit bayi lelaki berusia 8 bulan dipercayai didera.
“Ia ekoran kesan lebam di bahagian dahi, pipi kanan dan lengan tangan kanan.
“Mangsa kemudian disahkan meninggal dunia pada pukul 10 pagi, 29 Mac lalu ketika sedang mendapatkan rawatan di Hospital Sultanah Aminah Johor Bahru,” katanya dalam satu kenyataan di sini hari ini.

Tambah beliau, bedah siasat telah dijalankan dan punca kematian diklasifikasi sebagai Pending Laboratory Investigation.
“Siasatan masih dijalankan bagi merakam percakapan saksi, mendapatkan laporan perubatan, laporan bedah siasat dan ujian DNA.
“Sehubungan itu, polis menasihati orang ramai untuk tidak menularkan perkara yang tidak disahkan benar khususnya melibatkan perkara yang boleh menimbulkan kegusaran dan menggugat ketenteraman masyarakat,” ujarnya.
Hang Seng turut memberitahu, tindakan mengikut undang-undang boleh diambil di bawah Seksyen 233(3) Akta Suruhanjaya Komunikasi dan Multimedia Malaysia 1998. – K! ONLINE


19 maut dalam serangan barat Niger
Oleh KOSMO!

18 April 2021, 10:18 pm
NIAMEY, Niger-Seramai 19 orang awam terbunuh selepas sekumpulan lelaki bersenjata menyerbu sebuah perkampungan di barat Niger berdekatan dengan sempadan Mali dalam pertumpahan darah di kawasan bergolak itu.
“Sehingga kini, angka kematian kekal 19 manakala dua lain cedera dalam satu serangan lelaki bermotosikal di kampung Gaigorou,” kata seorang pegawai daerah di Dessa.
Seorang pegawai memberitahu, sekumpulan penyerang yang tidak dikenalpasti pada mulanya menyerang mereka yang menghadiri majlis pengebumian  sebelum pergi ke sebuah kampung dan menembak semua orang yang dilihat.
Tillaberi terletak di zon tiga sempadan tanpa udang-undang di mana garisan sempadan Niger, Mali dan Burkina Faso dan sering menjadi sasaran kumpulan jihad yang berkaitan dengan Kumpulan Militan Daesh (ISIS).
Seramai 13 orang terbunuh bulan lalu apabila sekumpulan lelaki bersenjata menyerang perkampungan Zibane-Koira Zeno, Zibane Koira-Tegui dan Gadabo.
Serangan terhadap orang awam telah meningkat semenjak awal tahun ini apabila lebih 300 orang terbunuh dalam 3 siri serangan di barat Niger.

Sehingga kini, tiada pihak yang bertanggungjawab atas kesemua serangan. -AFP


Lelaki ugut, cekik pekerja kedai ditahan polis
Oleh NOR SHAFAWATI YUP

18 April 2021, 11:39 pm
SEREMBAN – Seorang lelaki yang mengugut dan mencekik pekerja kedai selepas ditegur tidak memakai pelitup muka ditahan polis di Senawang di sini malam tadi.
Ketua Polis Daerah Seremban, Asisten Komisioner Mohd. Said Ibrahim berkata, suspek berusia 50 tahun itu ditahan pada pukul 10 malam tadi bagi membantu siasatan kejadian pekerja kedai kedai diugut dan dicekik oleh seorang lelaki yang tidak dikenali semasa berada di sebuah kedai runcit di Taipan 2, Senawang.
“Pihak polis telah menerima laporan berhubung kejadian itu daripada mangsa yang juga pekerja kedai pada pukul 12.33 tengah hari tadi.
“Hasil semakan lanjut mendapati mangsa yang berusia 22 tahun telah menegur suspek kerana tidak memakai pelitup muka, memeriksa suhu dan juga tidak menulis nama pada buku yang disediakan,” katanya dalam kenyataan di sini hari ini.
Mohd. Said berkata, suspek akan di bawa ke Kompleks Mahkamah Seremban esok untuk tahanan reman di bawah Seksyen 506/323 Kanun Keseksaan kerana mengugut dan dengan sengaja mendatangkan cedera pada mangsa.
Tambah beliau, suspek juga akan dikenakan kompaun atas ketidakpatuhan prosedur operasi standard (SOP) Covid-19 di bawah Akta 342 (Akta Pencegahan dan Pengawalan Penyakit Berjangkit 1988).

Menerusi hantaran di media sosial Facebook, seorang individu telah berkongsi video rakaman televisyen litar tertutup (CCTV) yang memaparkan seorang lelaki memakai baju putih telah memarahi mangsa (pekerja kedai) dan bertindak mencekik lehernya. – K! ONLINE


Kes tidak turun, tiada rentas negeri
Oleh MASTURAH SURADI

18 April 2021, 8:30 pm
KOTA TINGGI – Ketetapan termasuklah untuk prosedur operasi standard (SOP) bagi aktiviti ziarah sempena Aidilfitri pada tahun ini akan ditentukan selepas 28 April.
Menteri Kesihatan, Datuk Seri Dr. Adham Baba berkata, bagi tempoh sekarang sehingga tarikh tersebut orang ramai perlu mengikut peraturan sedia ada.
“Saya sudah beritahu kita masih lagi hadkan rentas negeri kecuali ada keperluan. Bagi negeri yang terlibat dengan perintah kawalan pergerakan (PKP) ke PKP boleh jika ‘travel bubble’ ada surat majikan juga kebenaran polis.
“Negeri di bawah perintah kawalan pergerakan bersyarat (PKPB) dan PKP tidak boleh kecuali mereka terpaksa. Pihak polis juga telah buat kenyataan tiga keadaan boleh dibenarkan rentas negeri termasuklah kematian, sakit tenat dan disebabkan pekerjaan.
“Jadi untuk dua minggu ini sehingga 28 April masih ikut peraturan sedia ada. Untuk 28 April hingga next two weeks atau one month itu kita tengok keadaan kedudukan kes,”katanya.
Beliau berkata demikian ketika ditemui selepas hadir merasmikan Program Ketuhar Raya Wanita Umno Tenggara Bersama Kolej Komuniti Bandar Tenggara di Kolej Komuniti Bandar Tenggara, di sini hari ini.

Turut hadir, Ketua Wanita Umno Bahagian Tenggara, Datin Salasiah Idris; Adun Panti, Hahasrin Hashim; serta Pengarah Kolej Komuniti Bandar Tenggara, Khairul Anuar Ab Wahab.
Adham berkata, bagi gelombang kali ini kes telah melonjak dari 900 kes naik ke 1,000 lebih, 2,000 kemudian sehingga 3,000 kes dalam satu masa, namun hari ini kes menurun kepada 2,195 setelah dua hari merekodkan angka 2,551 dan 2,331 kes.
“Jadi kes sudah ‘spike’ dia akan turun balik. KKM cadangkan sekiranya kes tidak turun rentas negeri semasa raya Aidilfitri tidak dibenarkan. Bagaimanapun perkara ini akan dibawa ke MKN (Majlis Keselamatan Negara) untuk ditetapkan,” katanya. – K! ONLINE


Dua transporter bawa 14 PATI dicekup
Oleh MUHAMMAD ZIKRI

18 April 2021, 8:11 pm
PONTIAN – Usaha dua penghantar atau transporter membawa 14 pendatang asing tanpa izin (PATI) tidak berhasil apabila ditahan dalam dua serbuan berasingan dalam Ops Benteng di sekitar daerah ini awal pagi semalam.
Pegawai Pemerintah Batalion 5, Pasukan Gerakan Am (PGA) Simpang Renggam, Superintendan Dimin Awang berkata, tangkapan pertama dilakukan pada pukul 2.05 pagi.
Menurutnya, seorang transporter berusia 32 tahun ditahan bersama lima lelaki Indonesia berusia 24 hingga 65 tahun.
“Kelima-lima lelaki tersebut cuba pulang ke negara asal mereka di Jalan Laut Kampung Sungai Buntu, Penerok menggunakan jalan yang tidak diwartakan.
“Dilokasi tersebut juga kami merampas sebuah kenderaan pelbagai guna (MPV) Perodua Alza yang digunakan untuk menghantar PATI sebelum menaiki bot,” katanya dalam satu kenyataan di sini hari ini.
Dimin berkata, hasil pemeriksaan lanjut di kawasan sama, pihaknya berjaya menahan sebuah kenderaan Perodua Aruz yang dipandu oleh seorang lelaki warga negara Indonesia dipercayai transporter berusia 36 tahun.

Jelasnya, selain suspek, empat lelaki dan lima wanita Indonesia berumur 22 hingga 53 turut diberkas disyaki baru memasuki negara ini.
Beliah berkata, pihaknya turut merampas kenderaan serta wang tunai berjumlah RM146,000.
“Kesemua PATI serta barang rampasan diserahkan kepada Ibu Pejabat Daerah ( IPD ) Pontian untuk siasatan lanjut,” katanya.
Kes disiasat mengikut Seksyen 26(a) Akta Antipemerdagangan Orang dan Penyeludupan Migran (ATIPSOM) 2007. – K! ONLINE


Gadis lepas rindu jumpa ibu bapa di sempadan Kedah-Perlis
Oleh ZULKIFLI MANZOR

18 April 2021, 6:49 pm
PETALING JAYA – Satu rakaman video seorang gadis bertemu ibu bapanya di sempadan Kedah dan Perlis tular di media sosial hari ini.
Gadis berkenaan dipercayai telah lama tidak berjumpa ibu dan bapanya disebabkan larangan merentas negeri.
“Rindunya ya Allah. Aku nak balik Kedah tak boleh. Mak abah nak datang Perlis pun tak boleh. Kami buat keputusan untuk jumpa di sempadan Kedah dan Perlis.
“Moga Ramadan kali ini diberi kekuatan dan kesabaran yang lebih,” katanya dalam rakaman video yang dimuat naik di aplikasi TikTok tersebut.
Gadis itu yang menggunakan akaun Nur Nadiatul Farisya berjumpa ibu bapanya di sempadan negeri dengan disaksikan pegawai polis di sekatan berkenaan.
Dalam rakaman video tersebut, ibu bapanya dilihat berjalan sambil membawa barang dipercayai makanan untuk anaknya itu di sempadan negeri.

Rata-rata netizen meninggalkan komen berasa sebak melihat kegigihan ibu bapa terbabit sanggup berjumpa anak mereka di sempadan negeri walaupun hanya sekejap sahaja. – K! ONLINE


Suami isteri curiga punca kematian bayi angkat
Oleh MOHD SHARKAWI LONDING

18 April 2021, 8:16 pm
KLUANG – Sepasang suami isteri di sini mendakwa bayi angkat mereka meninggal dunia dipercayai akibat didera.
Menurut Mohd. Nizam Jamaludin, 33, bayi angkatnya, Muhammad Danish Hakimi, meninggal dunia di Hospital Sultanah Aminah (HSA) 10 pagi pada 28 Mac lalu.
Katanya, sebelum itu arwah dirujuk ke HSA oleh doktor di Hospital Enche Besar Hajjah Khalsom di sini selepas terdapat kesan lebam di bahagian dahi, pipi dan tangan kanan selain terdapat pendarahan dalam kepala.
“Saya menjaga bayi berkenaan bermula bulan Oktober hingga ke Januari lalu ketika dia berusia dua bulan sebelum diserahkan kepada bapa kandungnya empat bulan selepas itu.
“Bapa kandungnya memberi alasan datuk Danish mahu melihat cucunya itu. Namun pada 11 pagi 24 Mac lalu saya mendapat panggilan daripada ayah kandung bayi berkenaan memberitahu Danish sudah koma di HSA kerana terjatuh dari sofa.
“Saya curiga dengan alasan diberikan kerana laporan doktor memberitahu bayi berkenaan disyaki didera,” katanya ketika ditemui di kediamannya di Taman Gunung Selatan di sini hari ini.

Katanya, selepas diselidik bayi berkenaan rupanya diserahkan kepada sebuah keluarga lain di sekitar pusat bandar Kluang.
“Saya tidak pasti apa motif keluarga berkenaan mahu menjaga Danish sedangkan, suami dan isteri berkenaan tidak bekerja serta mempunyai anak-anak yang masih kecil.
“Baru-baru ini saya terserempak dengan isteri keluarga berkenaan yang bertindak memarahi saya kerana masuk campur dalam kes kematian Danish,” katanya.
Beliau berkata, pihaknya sudah membuat laporan polis mengenai kes berkenaan dan berharap pihak berkuasa dapat menjalankan siasatan segera. – K! ONLINE


Bazar Ramadan Tok Adis dibenar beroperasi semula esok
Oleh MOHD AZLI ADLAN

18 April 2021, 10:18 pm
KUALA TERENGGANU – Bazar Ramadan Tok Adis yang diarah tutup pada kelmarin kerana kegagalan mematuhi prosedur operasi standard (SOP) norma baharu dibenarkan kembali beroperasi mulai esok.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, kebenaran untuk beroperasi setelah dua hari ditutup itu dibuat selepas pihaknya berpuas hati dengan jaminan diberikan pihak penganjur bazar Ramadan berkenaan.
“Sepatutnya Bazar Ramadan Tok Adis perlu ditutup selama 14 hari sehingga 30 April depan.
“Begitupun kita berpegang kepada jaminan pihak penganjur yang berjanji akan memastikan SOP ditetapkan dipatuhi oleh peniaga dan pengunjung bazar terlibat,” katanya di sini hari ini.
Alias berkata, Jabatan Kesihatan negeri masih memantau rapi perjalanan bazar Ramadan itu dan tindakan lebih tegas akan diambil jika berlaku lagi pelanggaran SOP pada masa depan.
Kosmo! hari ini melaporkan seramai 200 peniaga Bazar Ramadan Tok Adis menggigit jari selepas menjadi bazar Ramadan pertama di negeri dan negara ini yang diarahkan tutup selama 14 hari kerana kegagalan mematuhi SOP. – K! ONLINE


Rumah kuarters terbakar, lima beranak nyaris rentung
Oleh ROSLIZA MOHAMED

18 April 2021, 6:51 pm
JELI – Lima beranak nyaris rentung selepas sebuah kuarters yang menjadi tempat tinggal mereka musnah dalam kebakaran di Jalan Klinik Desa, Kampung Sungai Satan di sini awal pagi tadi.
Dalam kejadian pukul 1.10 pagi itu, semua mangsa dipercayai sedang tidur di bilik masing-masing sebelum salah seorang ahli keluarga merasa bahang api dari ruang tamu rumah.
Ketua Balai Bomba dan Penyelamat Jeli, Penolong Penguasa Bomba Mohd. Adni Ibrahim berkata, selepas menerima panggilan kecemasan pada pukul 1.17 pagi, seramai enam anggota bomba bergegas ke lokasi kejadian.
Katanya, sewaktu tiba di kuartes itu, kelihatan api marak sedang membakar keseluruhan rumah keluarga tersebut.
“Lima beranak itu tidak mengalami sebarang kecederaan dan sempat menyelamatkan diri dengan menaiki sebuah kenderaan milik mereka ke lokasi yang selamat.
“Bagaimanapun, semua harta benda milik mereka musnah dalam kejadian itu,” katanya ketika dihubungi Kosmo! hari ini.

Menurut Mohd. Adni, lima beranak itu kini menumpang sementara di rumah pengasuh anak mereka di kampung berdekatan.
Tambahnya, punca kebakaran dan jumlah kerugian masih dalam siasatan. – K! ONLINE


40 keluarga dikuarantin di Jengka 7 selepas seorang positif
Oleh KOSMO!

18 April 2021, 4:45 pm
Oleh SALEHUDIN MAT RASAD
MARAN – Seramai 40 keluarga dari Felda Kenanga Jengka 7 di sini dikuarantin selama 10 hari mulai semalam kerana didapati mempunyai kontak rapat dengan seorang individu yang disahkan positif Covid-19.
Ketua Kampung Felda Kenanga Jengka 7, Ahmad Zubir Abdul Rahim berkata, individu positif Covid-19 berkenaan dikenalpasti hadir ke Masjid Felda Jengka 7 dan menghadiri mesyuarat Jawatankuasa Kemajuan dan Kemakmuran Kampung di tanah rancangan berkenaan.
“Mereka terbabit (yang mempunyai kontak dengan pesakit Covid-19) telah menjalani saringan Covid-19 semalam dan terus diarah menjalani kuarantin.
“Penduduk terbabit akur dikuarantin walaupun sedang menjalani ibadah berpuasa dan tidak dapat keluar rumah dan ke masjid dalam tempoh kuarantin,”katanya selepas penyampaian barangan keperluan oleh Pejabat Parlimen Maran di sini, hari ini.
Menurutnya setiap individu yang dianggarkan berjumlah 200 orang itu telah dipakaikan gelang merah dan perlu akur dengan prosedur yang ditetapkan Kementerian Kesihatan Malaysia.-K! ONLINE


PKPD di Maahad Tahfiz Sains Tanah Merah
Oleh NUR HUDA MUSA

18 April 2021, 6:20 pm
PETALING JAYA – Kerajaan hari ini bersetuju untuk melaksanakan Perintah Kawalan Pergerakan Diperketatkan (PKPD) di Maahad Tahfiz Sains Tanah Merah, Kelantan bermula 19 April sehingga 2 Mei 2021.
Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) melaporkan peningkatan kes Covid-19 secara mendadak di lokaliti tersebut.
“Sehingga kini, KKM telah melaksanakan 396 ujian saringan dan daripada jumlah itu sebanyak 43 kes positif Covid-19 telah direkodkan.
“Pelaksanaan PKPD ini bagi memudahkan KKM melaksanakan saringan secara bersasar ke atas semua yang terlibat dan seterusnya mengekang penularan jangkitan Covid-19 ke komuniti luar,” katanya dalam satu kenyataan di sini hari ini.
Dalam perkembangan lain, Ismail Sabri berkata, kerajaan melanjutkan PKPD di Kampung Belaoh, Kampung PPRT Belaoh Baru, Kampung Keruak, Kampung Pak Sik, Felcra Keruak, Hulu Besut, Besut, Terengganu bermula 21 April sehingga 27 April 2021.
Katanya PKPD di semua lokaliti tersebut yang sepatutnya tamat pada 20 April ini dilanjutkan berikutan terdapat penularan Covid-19 berterusan.

“Sehingga kini, KKM telah melaksanakan 2,038 ujian saringan dan daripada jumlah itu secara kumulatif sebanyak 103 kes positif Covid-19 telah direkodkan.
“KKM melaporkan masih terdapat penularan berterusan dalam kalangan penduduk di kawasan PKPD dan terdapat sebanyak 309 baki sampel saringan yang sedang menunggu keputusan,” jelasnya. – K! ONLINE


48 peniaga, pemborong ayam dikompaun
Oleh YATIMIN ABDULLAH

18 April 2021, 5:19 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDNHEP) Kelantan mengeluarkan sebanyak 48 notis kompuan terhadap peniaga dan pemborong ayam di negeri ini.
Pengarahnya, Adnan Abd. Rahman berkata, kesemua notis kompaun itu dikeluarkan selepas mendapati mereka menaikkan harga bahan mentah itu.
Katanya, kompaun mengikut Seksyen 21 Akta Kawalan Harga dan Anti Pencatutan 2011 diberikan sewaktu KPDNHEP menjalankan Ops Catut 8.0 bermula Khamis hingga semalam.
“KPDNHEP Kelantan mengambil serius isu kenaikan harga ayam berikutan aduan orang ramai khususnya ketika bulan Ramadan ini.
“Kami akan terus melakukan pemantauan bekalan, harga ayam dan barang keperluan lain di pasaran dari semasa ke semasa bagi memastikan pengguna memperoleh barangan mentah itu pada harga yang berpatutan,” katanya dalam satu kenyataan di sini hari ini.
Sebelum ini, akhbar tempatan melaporkan harga ayam di seluruh negara meningkat dan mencecah RM10.50 sekilogram dan dijangka meningkat sehingga RM12 menjelang sambutan Hari Raya Aidilfitri.

Mengulas lanjut, Adnan memberitahu, KPDNHEP Kelantan turut mengeluarkan sebanyak 19 notis kompaun kepada peniaga daging lembu yang didapati melanggar peraturan.
Katanya, selain itu, 34 notis dikeluarkan kepada peniaga sayur-sayuran turut dikeluarkan dalam Ops Catut 8.0 di seluruh negeri. – K! ONLINE


[VIDEO] Wanita maut kereta dirempuh dari belakang
Oleh EDDY AQMAL MOHAMED HAMIDI

18 April 2021, 6:10 pm
PETALING JAYA – Seorang wanita maut selepas kereta dipandunya terlibat dalam satu kemalangan di Lebuh Raya Persekutuan dekat Kilometer 32.9 menghala ke ibu negara semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kemalangan melibatkan dua buah kenderaan iaitu masing-masing sebuah kereta jenis Perodua Bezza dan Perodua Azia.
“Sewaktu kejadian kira-kira pukul 1 petang itu, kereta jenis Perodua Axia yang dipandu oleh seorang wanita berusia 33 tahun di lorong tengah telah dirempuh dari belakang oleh kereta Perodua Bezza yang datang dari lorong paling kanan.
“Pemandu Perodua Bezza yang secara tiba-tiba bertukar lorong ke kiri dalam keadaan laju telah merempuh bahagian belakang kereta wanita berkenaan mengakibatkan ia hilang kawalan dan terbalik,” katanya ketika dihubungi di sini hari ini.
Menurut Mohamad Fakhrudin, akibat pelanggaran itu, wanita berkenaan yang memandu seorang diri telah mengalami kecederaan parah dan dikejarkan ke Pusat Perubatan Universiti Malaya (PPUM) untuk mendapatkan rawatan.
“Kira-kira pukul 3.35 petang hari yang sama, kami telah dimaklumkan oleh pihak PPUM bahawa mangsa yang parah disahkan telah meninggal dunia namun lelaki yang memandu kereta Perodua Bezza itu tidak mengalami sebarang kecederaan.

“Hasil ujan air kencing dan ujian pernafasan ke atas pemandu lelaki berusia 34 tahun itu didapati negatif daripada sebarang bahan terlarang serta alkohol,” ujarnya.
Tegas Mohamad Fakhrudin, siasatan berhubung kemalangan tersebut masih dijalankan mengikut Seksyen 41(1) Akta Pengangkutan Jalan 1987.
“Siasatan berhubung kejadian masih dilakukan dan suspek telah ditahan serta diambil keterangan namun dia kini telah dilepaskan dengan jaminan di atas faktor kesihatan,” jelas beliau.
Terdahulu, satu klip video kamera papan pemuka telah tular di laman Twitter semalam memaparkan tindakan pemandu Perodua Bezza yang memecut laju sebelum merempuh kenderaan lain.
Perkongsian video berkenaan menerima kritikan dan kecaman daripada netizen yang menyifatkan pemanduan individu itu sebagai mementingkan diri sendiri dan tidak sepatutnya dibenarkan untuk memandu di atas jalan raya.
Tambah menyayat hati, netizen yang mengaku mengenali wanita berkenaan turut mendakwa bahawa mangsa yang maut baharu sahaja kembali bekerja apabila tamat tempoh berpantang selepas melahirkan anak kedua beberapa bulan lalu. – K! ONLINE


Berkurung 100 hari demi ekspresi seni
Oleh KOSMO!

18 April 2021, 6:30 pm
LOS ANGELES – Seorang lelaki di Amerika Syarikat menghabiskan masa 100 hari pertama tahun ini melakukan penstriman langsung 24 jam dalam bilik berkunci sebagai satu bentuk ekspresi seni, lapor Oddity Central baru-baru ini.
Tim C Inzana, 34, memberitahu dia sanggup berkurung dalam tempoh lebih lama sekitar lima tahun jika ada pihak sanggup membayarnya sebanyak AS$5 juta (RM20.6 juta).
Inzana yang juga seorang pelukis merancang untuk terus berbuat begitu dan menjual hasil penstrimannya sebagai satu bentuk seni yang unik.
Buat masa ini, dia sedang giat melakukan penstriman secara percuma di saluran televisyen Twitch.
Ketika penstriman langsung, Inzana akan mengadakan sesi soal jawab bersama penontonnya, menari solo dengan deejay virtual, makan, bermeditasi dan juga menghasilkan pelbagai hasil seni.
Pada sebelah malam pula, penonton boleh menyaksikan Inzana tidur.

Menurut lelaki itu, dia telah merujuk keluarga dan rakan-rakannya sebelum memulakan cabaran luar biasa itu.
“Saya menganggap apa yang saya lakukan ini adalah satu karya seni dengan mengubah lokasi kurungan menjadi ruang berwarna-warni.
“Sejujurnya, saya tidak tahu apa yang sedang saya lakukan atau adakah ia perkara yang betul tetapi kebanyakan masanya saya hanya mengikut kata hati,” kata Inzana kepada Majalah Insider. -Agensi


Lelaki berbogel dakwa jaket keselamatan sebagai bom
Oleh KOSMO!

18 April 2021, 5:30 pm
NEW DELHI-Seorang penumpang sebuah penerbangan Air Asia menimbulkan kekecohan apabila mengatakan jaket keselamatan yang dipakai adalah bom sebelum berbogel, lapor Newsweek, baru-baru ini.
Dalam insiden yang berlaku pada awal bulan ini, penerbangan i5-722 yang berlepas dari Lapangan Terbang Antarabangsa Kempegowda, Karnataka dilaporkan terpaksa mendarat awal.
“Seorang penumpang penerbangan i5-722 berkelakuan kurang sopan terhadap salah seorang kru penerbangan yang sedang bertugas.
“Dia hanya berhenti selepas diminta berbuat demikian oleh beberapa orang kru lain,” kata seorang jurucakap AirAsia kepada The Hindu.com.
Salah seorang penumpang pesawat itu memberitahu, penumpang itu mula bertengkar dengan kru penerbangan tentang jaket keselamatan dan mula berkelakuan tidak senonoh.
“Staf lain cuba menenangkannya namun dia terus menanggalkan pakaiannya satu persatu,” katanya.

Pesawat itu terpaksa mendarat awal selepas juruterbang dimaklumkan tentang kejadian itu.
Selepas mendarat, penumpang itu diserahkan kepada pihak polis dan dilaporkan mabuk, lapor New Indian Express.
Pengarah Jeneral Penerbangan Awam (DCGA) India mengenakan larangan penerbangan  ke atas mana-mana penumpang yang berkelakuan tidak senonoh bagi tempoh tiga bulan atau selama-lamanya.
-Agensi


158 dikompaun ingkar SOP
Oleh NUR HUDA MUSA

18 April 2021, 6:25 pm
PETALING JAYA – Seramai 158 individu ditahan semalam atas kesalahan ingkar prosedur operasi standard (SOP) Perintah Kawalan Pergerakan (PKP).
Menteri Kanan (Keselamatan) Datuk Seri Ismail Sabri Yaakob berkata, daripada jumlah itu, seramai 131 individu dikenakan kompaun manakala 27 lagi direman.
“Antara kesalahan direkodkan ialah, tiada penjarakan fizikal (49); gagal merekod butiran diri/daftar masuk premis (31), tidak memakai pelitup muka (17), aktiviti pusat hiburan (7) dan lain-lain (54),” katanya dalam satu kenyataan di sini hari ini.
Dalam pada itu katanya, Ops Benteng semalam telah merampas lapan buah kenderaan darat serta mengusir 10 orang pendatang asing tanpa izin (PATI) melalui dua aktiviti pengusiran.
“Sebanyak 97 buah bot atau kapal turut dikesan di perairan negara melalui tujuh aktiviti penglihatan.
“Ops Benteng melibatkan Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain turut menjalankan 270 Sekatan Jalan Raya (SJR) semalam,” ujarnya.

Ismail turut memaklumkan, seramai 820 individu tiba di semua pintu masuk antarabangsa semalam dan semuanya telah dikuarantin di stesen-stesen kuarantin di seluruh negara.
“Secara kumulatifnya, sejak 24 Julai 2020, seramai 177,574 individu telah pulang ke tanah air dan kesemua ditempatkan di 77 hotel dan sembilan Institut Latihan Awam (ILA) serta Institut Pengajian Swasta di seluruh negara.
“Daripada jumlah itu, seramai 7,551 individu telah dikuarantin dan 168,564 orang dibenarkan pulang manakala 1,459 lagi dibawa ke hospital,” katanya. – K! ONLINE


Pengedar dadah ditahan polis
Oleh MUHD AFIQ AL-HAFIZ MAT YUSOF

18 April 2021, 6:18 pm
PETALING JAYA – Seorang lelaki yang juga pengedar dadah ditahan bersama 400 biji pil Yaba bernilai RM4,000 di hadapan sebuah hotel dekat sini awal pagi tadi.
Tangkapan pada pukul 3.11 pagi itu telah dijalankan sepasukan anggota polis dari Bahagian Siasatan Jenayah Narkotik, Ibu Pejabat Polis Daerah Petaling Jaya.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek merupakan warga tempatan berusia 35 tahun.
“Hasil pemeriksaan terhadap suspek, polis telah menemui satu bungkusan beg plastik bewarna biru yang terdapat 200 biji pil berwarna oren disyaki dadah jenis Yaba.
“Polis turut menemui empat peket plastik lutsinar mengandungi 50 biji pil disyaki dadah jenis sama yang dipegang oleh suspek,” katanya dalam satu kenyataan di sini hari ini.
Mengulas lanjut, pihaknya percaya rampasan dadah bernilai RM4,000 tersebut boleh dibekalkan kepada lebih kurang 400 orang penagih dadah.

“Hasil ujian saringan awal yang dijalankan mendapati suspek yang mempunyai 10 rekod lampau berkaitan dadah itu positif dadah jenis methaphetamine dan telah ditahan reman selama tujuh hari.
“Kes disiasat di bawah Seksyen 39B Akta Dadah Berbahaya 1952 dan Seksyen 39B(1)(a) Akta yang sama,” tegasnya. – K! ONLINE.


98 pelajar, dua guru sekolah tahfiz positif Covid-19
Oleh ROSLIZA MOHAMED

18 April 2021, 4:51 pm
TUMPAT – Seramai 100 daripada 322 warga Sekolah Menengah Ugama (SMU) (Arab) Tarbiah Diniah Tahfiz Bunut Sarang di sini dikesan positif Covid-19 setakat hari ini.
Ketua Warden sekolah, Muhammad Shakir Ridzuan Md. Radzi, berkata, jumlah itu melibatkan seramai 98 orang pelajar dan dua orang guru.
Katanya, semua yang dijangkiti telah menerima rawatan di hospital dan Pusat Kuarantin dan Rawatan Covid-19 (PKRC) di negeri ini sejak semalam.
“Daripada jumlah itu, seramai 43 orang pelajar dirawat di Kolej Kejururawatan Kota Bharu, Hospital Pasir Mas (31 orang), Dewan Jubli Perak (17 orang), Pusat Latihan Hospital Tumpat (3 orang), Hospital Pasir Puteh (2 orang), Hospital Tumpat (seorang).
“Dua orang guru lelaki dan wanita pula di tempatkan di Pusat Tarbiah Islamiah Kelantan (Putik) di Pengkalan Chepa dan di rumahnya sendiri,” katanya ketika ditemui Kosmo! di sini hari ini.
Difahamkan, peringkat awal jangkitan di sekolah iru dipercayai berlaku daripada kontak rapat seorang pelajar selepas kembali ke asrama selepas cuti persekolahan baru- baru ini.-K! ONLINE


Pekerja TNB maut kena renjatan elektrik
Oleh ABDUL RASHID ABDUL RAHMAN

18 April 2021, 4:58 pm
LIPIS – Seorang pekerja Tenaga Nasional Berhad (TNB) maut selepas terkena renjatan elektrik ketika sedang melakukan kerja pembaikan di sebuah tiang elektrik di Kampung Sg Damar, Padang Tengku di sini, hari ini.
Ketua Polis Daerah Lipis, Superintendan Azli Mohd. Nor berkata, kejadian kira-kira pukul 9.30 pagi itu berlaku ketika mangsa Mohd. Tahhir Qalli Latif, 32, bersama sepasukan pekerja TNB lain menjalankan kerja aduan pengguna bagi mengalih laluan talian yang kendur.
“Ketika kejadian mangsa sedang berada di tiang tersebut selepas memanjat menggunakan tangga manakala ketua pasukan pekerja itu bertindak membersihkan halangan pada talian tersebut.
“Kemudiannya mangsa didapati tergantung di tiang sebelum diturunkan oleh ketua pasukannya serta diberi rawatan awal dan bantuan pernafasan (CPR),” katanya di sini, hari ini.
Tambahnya, mangsa yang dibawa ke Hospital Kuala Lipis disahkan meninggal dunia ketika dalam perjalanan.
Menurutnya berdasarkan laporan bedah siasat mendapati punca kematian adalah disebabkan renjatan elektrik. – K! ONLINE


Arjun Rampal, Neil Nitin Mukesh positif Covid-19
Oleh MOHAMMAD SHAHEMY AZMI

18 April 2021, 4:37 pm
MUMBAI – Dua pelakon tampan Bollywood, Arjun Rampal dan Neil Nitin Mukesh menjadi selebriti terbaharu yang disahkan positif Covid-19.
Perkara tersebut dikongsikan sendiri kedua-dua pelakon itu dalam Instagram mereka sejak semalam.
“Saya telah disahkan positif Covid-19 walaupun tidak bergejala. Kini saya sedang menjalani rawatan dan kuarantin kendiri di rumah. Saya akan patuhi segala protokol kesihatan yang telah ditetapkan oleh kerajaan,” ujar Arjun menerusi satu hantaran dalam Instagramnya.
Pada masa sama, pelakon filem Dil Hai Tumhaara itu juga meminta individu yang menjadi kontak rapat dengannya sejak 10 hari lalu supaya melakukan ujian calitan Covid-19.
“Tolong jaga diri anda dan amalkan norma baharu dengan lebih berhati-hati. Ini adalah waktu sukar untuk kita semua dan marilah bersama-sama kita melawan Covid-19,” katanya.
Sementara itu, pelakon Neil Nitin juga turut berkongsi status dalam Instagramnya dengan memaklumkan bahawa keluarganya juga turut dijangkiti wabak tersebut.

“Saya dan ahli keluarga kini sedang menjalani kuarantin kendiri di rumah selepas disahkan positif Covid-19.
“Terima kasih kepada anda yang mendoakan saya dan juga keluarga. Jaga diri dan moga kekal selamat,” ujar aktor yang pernah membintangi filem 7 Khoon Maaf itu.
Terdahulu, beberapa nama besar pemain industri Bollywood turut disahkan positif Covid-19 seperti Sonu Sood, Manish Malhotra, Sumeet Vyas, Amitabh Bachchan, Abhishek Bachchan, Arjun Kapoor, Amir Khan dan Akshay Kumar. – K! ONLINE


Maut selepas pulang solat tarawih
Oleh ROHANA MOHD. NAWI

18 April 2021, 2:52 pm
KOTA BHARU – Seorang warga emas yang menunggang motosikal bersama anaknya selepas menunaikan solat tawarih maut apabila bertembung sebuah motosikal lain di Kampung Kukang di sini semalam.
Mangsa Mohamad Yusoff, 70 menunggang motosikal Honda C100 manakala mangsa kedua yang maut, Farhan Cheteh, 17.
Ketua Polis Daerah Kota Bharu, Asisten Komisioner Abdul Rahim Daud berkata, Mohamad yang menunggang motosikal bersama anaknya, Muhammad Soleh, 17, sedang dalam perjalanan dari arah Peringat ke Perol.
Katanya, ketika tiba di lokasi kejadian, warga emas itu dipercayai cuba membelok ke kanan untuk masuk ke lorong tali air menuju ke rumahnya, namun dia tidak menyedari kehadiran sebuah motosikal yang ditunggang Farhan dari arah bertentangan.
“Anak warga emas itu, Muhammad Soleh terselamat, namun mengalami kecederaan parah pada bahagian kepala dan muka. Mangsa kini dirawat di zon merah Hospital Raja Perempuan Zainab II di sini,” katanya di sini hari ini.
Jelas beliau, siasatan mendapati, mangsa dalam kejadian maut itu tidak memakai topi keledar sewaktu menunggang motosikal.

“Kes berkenaan disiasat mengikut Seksyen 41(1) Akta Pengangkutan Jalan 1987,” katanya.


Mangsa melecur terkena renjatan elektrik kini stabil
Oleh ASLIZA MUSA

18 April 2021, 3:33 pm
IPOH – Niat baik seorang lelaki untuk mengalihkan kepingan zink rumahnya yang diterbangkan ribut ke landasan kereta api tidak kesampaian apabila cedera selepas terkena renjatan elektrik.
Mohd. Yasin Samsudin, 35, yang melecur lebih 60 peratus di badan itu dirawat di Unit Rawatan Rapi (ICU) Hospital Raja Permaisuri Bainun (HRPB) di sini dan keadaannya kini dilaporkan stabil.
Dalam kejadian kira-kira pukul 3.30 petang Rabu lalu, rumah Mohd. Yasin antara 127 kediaman di Kampung Tasek, Bercham yang terjejas teruk akibat hujan lebat dan angin kencang.
Menurut ibu Mohd. Yasin, Hatiah Mat Piah, 70, dia menyedari kejadian menimpa anak kedua daripada tiga beradik itu selepas terdengar jeritan anak sulungnya dari luar rumah.
Katanya, dia yang bergegas keluar terkejut apabila melihat Mohd. Yasin kaku tidak sedarkan diri sambil digendong abangnya keluar dari kawasan landasan bersebelahan rumah mereka.
“Sebelum kejadian, hujan memang lebat dan angin sangat kuat. Semua bumbung rumah diterbangkan angin sehingga ada yang masuk ke kawasan landasan kereta api.

“Saya sendiri tidak sedar bila Mohd. Yasin pergi ke landasan itu tapi dia ada beritahu yang kereta api akan lalu dalam masa 10 minit dan bahaya jika terkena zink.
“Semasa tarik zink itulah dia terkena renjatan elektrik. Mujur abangnya nampak dia rebah dan segera gendong dia balik ke rumah sebelum dihantar ke hospital oleh bomba,” katanya ketika ditemui di rumahnya di Kampung Tasek di sini hari ini.-K! ONLINE


‘Nak tangkap bos, periksalah SSM dapatlah info’
Oleh MOHD. HAIKAL ISA

18 April 2021, 2:52 pm
PETALING JAYA – “Nak tangkap bos, periksalah Suruhanjaya Syarikat Malaysia (SSM) dapatlah info.”
Itu antara perkongsian ciapan pelakon Bront Palarae rentetan isu pembikinan dua video promosi aktiviti judi dalam talian yang tular dalam media sosial sejak beberapa hari lalu.
Semalam, Ketua Polis Daerah Dang Wangi Asisten Komisioner Mohamad Zainal Abdullah mendedahkan, pihak polis sedang mengesan seorang lelaki dikenali sebagai Loh Kee Hoe yang dipercayai sebagai dalang utama kepada pembikinan video yang didakwa menghina kesucian agama Islam terutama pada bulan mulia ini.
Setakat ini, seramai 13 individu telah ditahan bagi membantu siasatan dua video iklan berkenaan. Pihak polis juga tidak dapat mengesahkan sama ada syarikat judi dalam talian terlibat berpusat di Malaysia atau luar negara.
Bront atau nama lengkapnya, Nasrul Suhaimin Saifuddin melalui ciapan sama berkata, bakat-bakat baharu jarang dimaklumkan tentang perincian kerja lakonan yang mereka akan lakukan.
“Talent-talent (bakat-bakat) baharu selalunya jarang dimaklumkan, kalau tanya lebih dicop banyak cekadak.

“Yang mengupah mereka selalunya ‘casting’ agensi. Brandowner (pemilik jenama) selalunya tak pernah turun set. Ketua pemasaran sahaja sebagai wakil bersama agensi iklan untuk kawal selia,” katanya.
Semalam Kosmo! Online melaporkan, Bront tampil mempersoalkan tindakan pihak berkuasa menahan hanya golongan yang ‘diupah’ (pelakon dan kru penggambaran) terlibat dalam penggambaran sebuah video yang mempromosikan perjudian secara dalam talian sempena Hari Raya Aidilfitri.
Katanya Bront, 43, punca masalah ialah mereka yang mengupah bukannya yang diupah. – K! ONLINE


Padah merempit lepas solat tarawih
Oleh NIK NUR IZZATUL HAZWANI NIK ADNAN

18 April 2021, 4:39 pm
KEMAMAN – Padah merempit selepas selesai solat sunat tarawih, lapan remaja lelaki terpaksa menolak motosikal masing-masing sejauh empat kilometer dalam tempoh hampir jam ke Ibu Pejabat Polis Daerah Kemaman di sini malam tadi.
Ketua Polis Daerah Kemaman, Superintendan Hanyan Ramlan berkata, sebelum itu, mereka yang berusia antara 15 hingga 21 tahun tersebut ditahan ketika sedang asyik merempit di sekitar Kampung Batu 2 1/2, Jalan Air Putih di sini.
“Kita menerima aduan berhubung aktiviti remaja merempit yang mengganggu ketenteraman dan boleh membahayakan keselamatan orang awam.
“Rondaan dan pemantauan di beberapa lokasi lain termasuk Kampung Bukit Kuang dan sekitar Chukai di sini juga telah digandakan bagi membanteras aktiviti tidak bermoral ini,” katanya ketika dihubungi Kosmo! di sini hari ini.
Hanyan berkata, meski pun kesalahan tersebut boleh dikenakan dibawah Seksyen 42 Akta Pengangkutan Jalan (APJ) 1987, pihaknya cums mengambil tindakan mengeluarkan kompaun sebagai amaran pertama kepada semua remaja berkenaan. – K! ONLINE


Saudi mula penerbangan antarabangsa sepenuhnya mulai 17 Mei
Oleh KOSMO!

18 April 2021, 4:12 pm
RIYADH-Penolong Ketua Pengarah Komunikasi Saudi, Khaled Bin Abdulqader Tash mengesahkan Saudi Arabian Airlines (Saudia) bakal memulakan semula sepenuhnya penerbangan antarabangsa bermula 17 Mei depan, lapor Saudi Gazette.
Sebelum ini, Penguasa Umum Penerbangan Awam Arab Saudi (GACA) telah mengumumkan bahawa penerbangan antarabangsa bakal beroperasi sepenuhnya pada tarikh sama.
Dalam satu jawapan balas menerusi satu ciapan yang ditulis Okaz, Saudia menerusi akaun Twitternya memberi bayangan sekatan penerbangan antarabangsa turut ditamatkan dan lapangan terbang negara itu bakal dibuka sepenuhnya.
Ciapan akaun Twitter rasmi Saudia menulis “Sudahkah anda mengemas barangan anda?” yang disertakan dengan gambar bagasi yang jelas menunjukkan kebenaran penerbangan antarabangsa itu semakin hampir.
Ini adalah kali pertama kerajaan Arab Saudi menbenarkan penerbangan antarabangsa beroperasi selepas negara itu mengenakan sekatan perjalanan selama lebih setahun bermula Mac tahun lalu susulan penularan virus Covid-19. -Agensi


Barkoba ‘beg hitam’ tular, 18 Puasa Mamat Khalid raih RM1 juta
Oleh MOHD. HAIKAL ISA

18 April 2021, 4:37 pm
PETALING JAYA – Impak watak tular Barkoba, filem 18 Puasa Di Kampong Pisang arahan sutradara tersohor Mamat Khalid berjaya meraih kutipan RM1 juta hanya dalam tempoh 3 hari sejak mula ditayangkan 15 April lalu menerusi Astro First.
Watak Barkoba lakonan Bell Ngasri dilihat tular menerusi hasil ‘meme’ bertebaran dalam media sosial sejak awal Ramadan berikutan karakternya yang tidak berpuasa dan sinonim dengan gelaran geng ‘beg hitam’.
Mamat Khalid dalam satu kenyataannya, bersyukur dengan sambutan penonton terhadap filem tersebut.
“Alhamdulillah filem ini mendapat sambutan memberangsangkan daripada penonton. Saya harap filem ini bukan sahaja mampu memberi hiburan semata-mata, tetapi turut memberi pengajaran serta mengingatkan semasa kita tentang kesan baik buruk daripada kelakuan kita,” katanya.
Dalam pada itu, Naib Presiden, Ketua Astro Shaw & Nusantara, Raja Jastina Raja Arshad berkata, pihaknya yakin ramai yang menantikan kehadiran filem tersebut.
“Apabila watak Barkoba telah tular dalam media sosial, membuktikan karakter tersebut sangat kuat dan sinonim dengan penonton ketika bulan Ramadan.

“Dalam media sosial juga menyaksikan rata-rata penonton serta pengkritik filem bebas berkongsi respons positif mengenai filem ini. Kami berharap kejayaan ini akan menjadi permulaan yang baik untuk filem ini terus mendapat sokongan daripada penonton di luar sana,” kata Raja Jastina.
Naskhah 18 Puasa Di Kampong Pisang mengisahkan sekumpulan penduduk Kampong Pisang yang masih melakukan kemungkaran pada bulan Ramadan.
Ketika lelaki bernama Barkoba menikmati makanan pada siang hari di dalam sebuah belukar, tiba-tiba berlaku satu insiden apabila didatangi si iblis dan membawa Barkoba kembali ke masa silam untuk mengimbau setiap kesalahan yang dilakukan sepanjang hidupnya.
Barkoba mengabaikan zakat, menganiayai orang lain, mengajak melakukan kemungkaran serta menyebabkan kecederaan dan kematian Kiambang.
Filem 18 Puasa Di Kampung Pisang merupakan gabungan daripada dua karya Mamat Khalid, iaitu Kampong Pisang dan 16 & 17 Puasa. – K! ONLINE


Sanggup bakar isteri guna petrol
Oleh MUHAMMAD AYMAN GHAFFA

18 April 2021, 4:36 pm
KOTA BHARU – Seorang penangkap belut dihadapkan ke Mahkamah Sesyen di sini hari ini atas pertuduhan membakar isterinya dengan menggunakan minyak petrol tujuh tahun lalu.
Tertuduh, Irwan Che Abdullah,43, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan, tertuduh didakwa dengan sengaja menyebabkan kecederaan parah terhadap isterinya, Rohfadla Daud, 37, dengan membakar wanita itu menggunakan cecair petrol yang boleh menyebabkan kematian.
Kesalahan dilakukan tertuduh di sebuah rumah di belakang Balai Islam Lundang, Kampung Lundang di sini pada kira-kira 10 pagi pada 2 Mac 2014.
Tertuduh didakwa mengikut Seksyen 326 Kanun Keseksaan yang dibaca bersama Seksyen 326A Kanun Keseksaan.
Seksyen 326 Kanun Keseksaan memperuntukkan hukuman penjara sehingga 20 tahun dan boleh didenda atau sebat jika sabit kesalahan.

Bagi Seksyen 326A Kanun Keseksaan pula, hukuman boleh dilanjutkan dua kali daripada jangka masa maksimum jika sabit kesalahan.
Kes disebut semula pada 25 Mei depan.-K! ONLINE